
Ons  verbintenis  tot 
Staatmakerdiens 
beteken  dat  u 
dié  soort  diens  kry 
wat  regtig  vir  u 
saak  maak. 


By  Volkskas  is  ons  almal  verbind  om 
ons  uiterste  bes  vir  u te  lewer.  Ons 
noem  dit  Staatmakerdiens  - dit  wat  u 


eintlik  van  u bank  verwag.  Staatmaker- 
diens  maak  Volkskas  anders  as  enige 
ander  bank. 


VOLKSKAS  BEPERK  (GEREGISTREEROE  BANKi  REG  No  7MO30M* 


DEUR  DIK  E N DUN 


McCANN  206357/4 


Die  volgende  persone  se  donasies 


word  met  dank  erken: 

Broeder  en  suster  Bertus  Howard  R 50 
Moolman  Apteek  R 50 

Broeder  en  suster  Paul  van  Staden  R 30 
Anonieme  donateur  R100 

Broeder  en  suster  Dries  Joubert  R 25 
Broeder  en  suster  Len  Grové  R 25 

Broeder  Herman  Smit  en  suster 
AP  Smit  R 50 


Zelmia  ýroep 


Sang  en  Musiek 
Optredes  - Landwyd 


55-6422/55-561 3 • Pretoria-Noord 


Easy  Beat 

Paneelkloppers  (Edms)  Bpk 

% 

Koos  de  la  Reystraat  222,  Pretoria-Noord 

Easy  Dent 

Removers  pp. 

Manny  Reis  H?  55-3874/5 
★ 

Plastiese  buffer-  en 
roosterherstelwerk 

H?  55-3831/2  Pretoria-Noord 


VOORWOORD  NAMENS  DIE 
50-JARIGE  FEESKOMITEE 


Waar  ons  gemeente  op  3 April  1989  'n  halfeeu  oud  is  en  die  feesvieringe  D.V.  op  29—30  April 
1989  plaasvind,  gaan  die  dank  van  die  feeskomitee  allereers  uit  aan  ons  Hemelse  Vader  vir 
hulp,  leiding  en  genade. 

Ons  wil  langs  hierdie  weg  ook  elkeen  in  die  besonder  bedank  wat  op  een  of  ander  wyse 
ons  taak  vergemaklik  het  deur  onder  andere  artikels  te  skryf,  te  koórdineer,  foto's  beskikbaar 
te  stel,  positiewe  wenke  te  gee,  tikwerk  te  doen  en  so  meer. 

Ten  slotte  baie  dankie  vir  diegene  wat  'n  bladsy  geborg,  'n  donasie  gemaak  of  'n  adverten- 
sie  geplaas  het.  Deur  u bydrae  was  dit  moontlik  om  hierdie  gedenkblad  die  lig  te  laat  sien. 

W.  PRETORIUS 
(Voorsitter) 


Die  Feeskomitee  wat  verantwoordelik  was  vir  die  reëlings  in  verband  met  die  Vyftigjarige  Fees  van  die  Cemeente. 
Voor  links  na  regs:  Mev.  M.  Koning,  ds.  K.  Koning,  br.  W.  Pretorius  (voorsitter) , ds.  A.C.  Kuyper,  suster  N.  Fouche'. 
Agter:  Ouderlinge  K.  v.d.  Merwe,  H.J.  Fouché,  D.  Engelbrecht,  L.  Crové,  br.  C.  Voigt. 


HIERDIE  BLADSY  GEBORG  DEUR:  BROEDER  EN  SUSTER  WOUTER  PRETORIUS 

GELUKWENSE  DEUR  PROF.  J.R  OBERHOLZER, 
NAMENS  DIE  KOMMISSIE  VAN  DIE  ALGEMENE 


Professor  / P Oberholzer,  Voorsitter  van  die  Kommissie  van 
die  Algemene  Kerkvergadering  van  die  Nederduitsch 
Hervormde  Kerk  van  Afrika. 


KERKVERGADERING 

Die  Gemeente  Pretoria-Noord  het  oor  die  halfeeu 
van  sy  bestaan  'n  eerbare  plek  ingeneem  tussen 
die  gemeentes  van  die  Nederduitsch  Hervormde 
Kerk.  As  'n  mens  deur  die  Almanakke  blaai,  kom 
jy  onder  die  indruk  van  die  lewenskragtigheid 
van  die  gemeente,  wat  vanaf  sy  stigting  vinnig 
gegroei  en  die  moeder  van  'n  aantal  ander  geword 
het.  'n  Mens  kom  ook  die  name  teë  van  talle  amps- 
draers  wat  voorste  plekke  inneem  in  die  herinne- 
ring  van  die  kerk  as  geheel. 

Ons  dink  met  dankbaarheid  aan  hulle  almal  wat 
deur  die  jare  gedien  het  en  'n  ryke  erfenis  nagelaat 
het.  Bo  alles,  ons  dink  met  verwondering  aan  die 
genade  wat  die  gemeente  ten  deel  geval  het,  die 
seën  van  die  Heer  van  die  kerk  wat  lewe  gegee 
het.  Van  harte  geluk  aan  gemeente  en  kerkraad 
namens  die  Kommissie  van  die  Algemene  Kerk- 
vergadering.  Mag  die  Here  by  u bly  en  u pad 
vorentoe  begelei. 


GROETEBOODSKAP  DEUR  DR.  S.P.  PRETORIUS, 
VOORSITTER  VAN  DIE  RING  VAN 


Doktor  S P Pretorius,  Voorsitter  van  die  Ring  van  Pretoria- 
Noord. 


Die  viering  van  die  vyftigste  bestaansjaar  van  'n 
gemeente  is  'n  besondere  gebeurtenis.  Pretoria- 
Noord  is  daarby  die  oudste  gemeente  in  die  Ring 
van  Pretoria-Noord. 

Met  groot  dank  kan  teruggekyk  word  na  getroue 
en  voortreflike  werk  wat  deur  gemeentelede,  ou- 

PRETORIA-NOORD 

derlinge  en  diakens  en  predikante  gedoen  is. 
Sommige  kon  vir  jare  in  die  amp  dien.  In  die 
verband  is  die  besondere  dienstyd  van  ds  en  mev 
WJ  Roos  noemenswaardig. 

Deur  die  jare  heen  kon  die  groei  van  die  ge- 
meente  gesien  word.  Tans  is  daar  twee  voltydse 
standplase  wat  deur  jeugdige  en  kragtige  leraars 
beman  word.  Inderdaad  kon  die  gemeente  ont- 
wikkel  tot  een  van  die  voortreflikste  in  Pretoria. 
Wanneer  die  wonder  van  groei  van  'n  gemeente 
gesien  word,  kan  die  mens,  wat  hy  ookal  gedoen 
het  net  sê:  "Dit  is  God  wat  laat  groei." 

Aan  die  Kerkraad  en  gemeente  wil  ek  graag 
namens  die  gemeentes  van  die  Ring  gelukwense 
oordra.  Mag  dit  ook  in  u feesvieringe  en  in  hierdie 
feesblad  net  daarom  gaan  dat  die  eer  van  God 
gesoek  en  verkondig  sal  word.  Mag  die  geskiede- 
nis  en  herinneringe  wat  in  hierdie  blad  opgeteken 
staan  'n  bydrae  lewer  tot  die  betuiging  van  dank 
aan  die  Here  God  by  elkeen  wat  dit  lees.  Maar 
mag  elkeen  wat  dit  lees  ook  geïnspireer  word  om 
met  groter  oorgawe  en  toewyding  die  Kerk  van 
die  Heer  te  dien.  Mag  die  hele  gemeente  as  die 
geslag  van  nou,  deel  hê  aan  die  skrywe  van  die 
geskiedenis  van  die  volgende  vyftig  jaar. 

Seën  en  voorspoed  word  u toegebid. 


ONDERSTEUN  ONS  ADVERTEERDER^ 


NEDERDUITSCH  HERVORMDE  KERKVAN 
AFRIKA  GEMEENTE  PRETORIA-NOORD 


Oordenking 

1939-1989 

WAARVAN  CHRISTUS  ]ESUS  SELF  DIE  HOEKSTEEN  IS 


Ps.  127:1 

"As  die  Here  die  huis  nie  bou  nie,  swoeg  die  wat 
daaraan  bou,  tevergeefs." 

Vyftig  jaar  is  'n  lang  tyd  in  'n  gemeente  se  geskie- 
denis.  Mense  het  gekom  en  gegaan,  gedien  en  ge- 
werk.  'n  Hele  nuwe  geslag  mense  het  op  die  to- 
neel  verskyn.  Die  wonder  bly  altyd  dat  nieteen- 
staande  ons  swak  menslike  bouwerke,  die  kerk 
tog  staande  gebly  het  omdat  God  Self  sy  kerk 
onderhou.  Vyftig  jaar  in  God  se  oë  is  sekerlik  'n 
klein  breukdeel  gemeet  teen  die  ewigheid,  en  tog 
is  die  genade  daarin  geleë  dat  God  Homself  ook 
bemoei  het  met  die  mense  wat  in  hierdie  kort  tyd 
op  sy  akker  gewerk  het  in  die  gemeente  van  Pre- 
toria-Noord. 

Die  verwagting  van  gemeentelede  vyftig  jaar 
gelede  moes  sekerlik  groot  gewees  het.  Die  toe- 


Ds.  Arie  en  mev.  Magda  Kuyper. 


koms  sou  leer  waarheen  die  weg  sou  lei  wat  in  die 
jaar  1939  begin  is.  Nou  na  soveel  jare  later  kan  ons 
terugkyk  en  die  pad  aanskou  waarlangs  die  ge- 
meente  tot  hiertoe  gekom  het.  Op  hierdie  pad  het 
daar  dinge  gebeur.  Maar  die  strewe  van  'n  nuwe 
gemeente  het  uiteindelik  ook  uitgeloop  op  die  op- 
rigting  van  'n  kerkgebou.  Op  die  hoeksteen  van 
hierdie  kerkgebou  staan  geskrywe:  "Waarvan 
Christus  Jesus  Self  die  hoeksteen  is". 

Dit  was  die  sigbare  heenwysing  na  'n  gemeente 
van  lewende  stene  wat  gebou  is  om  die  hoeksteen 
Jesus  Christus.  Daarom  kyk  ons  vandag  na  'n 
geestelike  huis  waarin  elke  lidmaat  'n  steen  is, 
wat  ingemessel  is  in  die  groot  bouwerk  van  God. 
En  die  Bouer  wat  aan  die  werk  is,  is  God. 

In  Ps  127  vers  1 lees  ons  dat  God  die  huis  bou. 
Inderdaad  het  Hy  ook  in  Pretoria-Noord  gebou. 
Hy  het  mense  as  lewende  stene  in  sy  bouwerk  in- 
gemessel.  Dit  het  begin  toe  ons  gedoop  is  en  Hy 
Self  sy  stene  gekies  het  en  as  Bouer  sy  kerk  gebou 
het. 

Oor  al  hierdie  jare  het  Hy  nie  alleen  gebou  nie 
maar  ook  in  stand  gehou.  Hy  het  dit  gedoen  deur 
mense  as  sy  medewerkers  te  gebruik.  Elkeen  wat 
hier  gedien  en  gewerk  het,  was  maar  net  instru- 
mente  in  sy  Hand.  Die  fondament  waarop  gebou 
moes  word,  was  die  Woord  van  God,  wat  apostels 
en  profete  reeds  gelê  het.  En  hierop  is  gebou.  Dit 
het  gebeur  in  die  Woordverkondiging,  in  die  ka- 
tegese,  op  die  werksterreine  van  Susters  en  Jeug. 
Elke  geleentheid  waarin  God  se  Woord  uitgedra 
is,  moet  as  'n  hoogtepunt  beskou  word. 

Ons  bou  nog  steeds  as  medewerkers  van  God. 
Daarom  moet  ons  almal  altyd  besef:  "As  die  Here 
die  huis  nie  bou  nie,  swoeg  die  wat  daaraan  bou, 
tevergeefs".  Ons  menslike  bouwerke  moet  steeds 
van  so  'n  gehalte  wees,  dat  dit  in  harmonie  en  in 
pas  met  God  se  groot  bouwerk  is  en  uitgevoer 
word  volgens  die  plan  van  die  Groot  Argitek.  Die 
bloudruk  van  hoe  ons  moet  bou,  is  en  bly  steeds 
die  Woord  van  God! 

Ds.  Arie  Kuyper 


HIERDIE  BLADSY  GEBORG  DEUR:  DS  EN  MEV  A C KUYPER 


BEARBEIDING  VAN  DIE 
GEMEENTE  PRETORIA-NOORD 
OOR  DIE  AFGELOPE  50  JAAR 


Ds  CS  van  H Steenekamp. 


Ds  AJ  van  Staden. 


DsW]  Roos. 


Prof  A Pont. 


Ds  A Kuyper. 


Prof  S / Prins. 


Wyle  ds  S Vermooten. 


Dr  Daan  van  Wyk. 


Ds  K Koning. 

ONDERSTEUN  ONS  ADVERTEERDERS 


LIDMATE  VAN  ONS  GEMEENTE  WAT 
OOR  DIE  AFGELOPE  50  JAAR 
HULLE  TEOLOGIESE  STUDIES  VOLTOOI  HET 


Ds  Johan  du  Toit. 


Dr  Steyn  Steenekamp.  Dr  Gerrit  Velthuysen. 


Ds  Nico  Wolmarans.  Ds  Fanie  Hoffman.  DsMBacon. 


HIERDIE  BLADSY  CEBORC  DEUR:  BROEDER  MARTIENS  PRINSLOO 

VYFTIG  JAAR  GEMEENTELIKE  BEARBEIDING 


Inleiding 

Dit  is  met  'n  gevoel  van  diepe  dankbaarheid  en 
erkentlikheid  teenoor  God  dat  die  Nederduitsch 
Hervormde  Gemeente  van  Pretoria-Noord  sy  vyf- 
tigste  bestaansjaar  vier.  Daarom  wil  hierdie  ge- 
meente  sy  geskiedenis  sien  as  die  omgang  van 
God  met  sy  gemeente.  Ons  wil  die  Here  dank  vir 
al  die  seëninge  en  voorregte  wat  hierdie  gemeente 
ontvang  het  en  nog  steeds  ontvang.  Die  gemeeme 
sal  nooit  sentraal  staan  nie,  maar  God  figureer  as 
die  sentrale  figuur.  Hierdie  gemeente  is  in  1939 
gestig  in  die  eerste  plek  om  eer  aan  God  te  bring 
en  tweedens  om  die  Boodskap  van  Hoop  en  Ver- 


lossing  op  'n  geordende  wyse  te  verkondig. 

Die  geskiedenis  van  dié  gemeente  is  ten  nouste 
verweef  met  die  leraars  wat  in  die  gemeente  ge- 
dien  het.  Hulle  tesame  met  die  gemeente  het  ver- 
skeie  bydraes  gelewer.  As  ons  na  die  fisiese  fasili- 
teite  nl.  die  kerkgebou,  kerksaal  en  die  twee  pas- 
torieë  kyk,  dan  kan  ons  met  dank  sê  dit  gaan  goed 
met  die  gemeente.  Die  fisiese  geriewe  is  egter  nie 
die  belangrikste  komponent  van  die  gemeente 
nie.  Die  belangrikste  komponent  van  die  gemeen- 
te  is  geestelike  bearbeiding  van  die  gemeente  en 
die  vrugte  wat  op  hierdie  bearbeiding  gepluk 
word.  Ons  dink  hier  aan  al  die  preke  wat  gelewer 
is,  die  talle  huisbesoeke  wat  afgelê  is,  sieke- 
besoeke,  begrafnisse  en  troues,  ens.  Alles  het  by- 
gedra  tot  die  geestelike  groei  van  die  gemeente. 

Die  liefde  wat  gemeentelede  vir  hierdie  ge- 
meente  openbaar  het  en  nog  openbaar,  word  ge- 
sien  deur  die  talle  gemeentelede  wat  in  die  ge- 
meente  dien  of  gedien  het.  Ons  dink  onwillekeu- 
rig  aan  die  ouderlinge,  diakens,  susters,  kategete, 
ens.  Dit  is  mense  wat  diep  spore  in  die  gemeente 
getrap  het.  Ons  eer  hulle  nagedagtenis.  Ons  noem 
nie  name  nie,  want  dit  gaan  hier  nie  om  die  eer 
van  mense  nie,  maar  om  die  eer  van  God.  Die 
redaksie  wil  hiermee  'n  oproep  op  almal  doen  om 
tot  eer  van  God  en  sy  gemeente  te  werk.  Laat  ons 
sterk  wees  en  Hom  eer. 

Die  vertroue  word  uitgespreek  dat  die  volgende 
kursoriese  oorsig  oor  die  wel  en  weë  van  die  Ne- 
derduitsch  Hervormde  Gemeente  van  Pretoria- 
Noord  vir  die  leser  interesssant  sal  wees.  Dit  is 
ook  belangrik  dat  u die  hand  van  God  in  die  ge- 
skiedenis  van  dié  gemeente  sal  sien. 

Laat  hierdie  gemeente  uit  die  verlede  neem, 
maar  op  die  toekoms  bou.  Ons  moet  egter  onthou 
dat  as  die  Here  die  huis  nie  bou  nie,  vergeefs 
werk  die  wat  daaraan  bou.  Ons  as  gemeente  wil 
ook  sê:  Saam  met  my  God  spring  ek  oor  'n  muur. 


Inwyding  van  die  eerste  kerksaaltjie  wat  as  kerkgebou 
gedien  het. 


Die  Catharina  Roossaal  wat  in  1974  in  gebruik  geneem  is. 

ONDERSTEUN  ONS  ADVERTEERDERS 


Wees  sterk  in  die  geloof  en  dien  die  Here  met 
blydskap  en  gee  Hom  die  eer! 

Amptelike  stigting 

Die  gemeente  van  Pretoria-Noord  is  op  3 April 
1939  amptelik  gestig.  Die  lidmate  van  die  nuwe 
gemeente  was  lidmate  van  die  Gemeente  van  Pre- 
toria.  Ouderling  B.  Fouché  het  in  1961  die  vol- 
gende  geskryf: 

"In  die  dae  toe  die  Gemeente  van  Pretoria  nog  be- 
staan  het  uit  die  hele  stad  van  Pretoria  en  die 
grootste  gedeelte  van  die  Pretoriase  Distrik,  toe 
was  gepraat  van  die  gedeelte  wat  vandag  die  Ge- 
meente  van  Pretoria-Noord  uitmaak  as  vart  wyk 
"Agter  die  Berg",  menende  die  gedeelte  wat 
Noord  van  die  Magaliesberge  lê.  Hierdie  hele  deel 
was  'n  Ouderlingswyk  van  die  Gemeente  van  Pre- 
toria.  In  die  Dorpsgebied  van  Pretoria-Noord  het 
daar  net  'n  paar  Hervormde  huisgesinne  gewoon 
en  die  het  so  af  en  toe  die  dienste  in  die  kerk  in 
Du  Toitstraat,  Pretoria  bygewoon. 

In  die  jaar  1930  is  al  die  kinders  bymekaar  ge- 
maak  en  is  'n  Sondagskool  deur  Ben  Fouché  begin 
met  19  kinders;  die  assistente  was  br.  J.J.  van  der 
Merwe  en  sr.  A.  Herbst.  Hierdie  Sondagskool  het 
as  brandpunt  vir  alle  gemeentelike  funksies  ge- 
dien.  Tiekie-aande,  konserte,  uitstappies  en  Kers- 
feesvierings  is  gereël.  Onder  die  sorg  en  bearbei- 
ding  van  dr.  C.H.  Rautenbach  is  nou  gereelde 
dienste,  nagmaalsvierings  en  aannemings  gehou. 
Gebruik  is  gemaak  van  'n  beskikbare  sinksaaltjie 
wat  dan  ook  as  kerkplek  gedien  het  tot  met  die 
aanvang  van  die  bouwerk  aan  die  Kerksaal  in  om- 
streeks  1935. 

As  gevolg  van  sy  geografiese  ligging  het  hierdie 
wyk  van  "agter  die  Berg"  dan  ook  van  die  begin  af 
baie  selfstandig  opgetree.  In  1930  is  vir  die  Dorps- 
gebied  van  Pretoria-Noord  een  ouderling  en  een 
diaken  gekies  t.w.  die  brs.  D.J.  Herbst  en  J.J.  van 
der  Merwe.  Nog  in  dieselfde  jaar  is  die  Kerkraads- 
lede  vermeerder  en  het  die  brs.  H.C.  van  Niekerk, 
H.F.C.  Prinsloo,  J.  Benade  en  B.  Fouché  bygekom. 

Kort  na  die  afstigting  van  die  Noordelike  dele 
van  Pretoria  is  daar  baie  sterk  vertoë  gerig  vir  die 
bou  van  'n  Kerksaal  en  omstreeks  1936  is  dit  dan 
ook  verwesenlik  toe  die  Kerksaal  in  gebruik  ge- 
neem  is.  Hierdie  deel  van  die  Gemeente  het  in  alle 
opsigte  opgetree  en  gehandel  as  'n  selfstandige 
gemeente  en  was  die  amptelike  stigting  in  1939 
maar  net  'n  bevestiging  van  'n  orde  wat  reeds  al 
vir  jare  in  swang  was." 

Ds  C.S.  v.  H.  Steenekamp 

Ds.  C.S.  v.  H.  Steenekamp  as  eerste  prdikant  van 
die  gemeente  skryf  soos  volg  in  die  Gedenk  Pro- 
gram  (1939-1960): 


"Dit  is  vir  my  'n  aangename  voorreg  om  langs 
hierdie  weg  die  Gemeente  van  Pretoria-Noord 
hartlik  geluk  te  wens  met  haar  21ste  verjaarsdag. 
Kort  na  die  stigting  van  die  Gemeente  in  April 
1939,  nl.  in  November  1939  is  'n  kombinasie  ge- 
sluit  met  Noordwestelike  Pretoria.  In  Oktober 
1939  is  ek  in  Noordwestelike  Pretoria  bevestig  as 
Predikant,  en  vanaf  November  dieselfde  jaar  het 
ek  beide  Gemeentes  bedien  tot  in  Oktober  1942 
toe  ek  vertrek  het  na  die  Gemeente  van  Rusten- 
burg.  Kort  daarna  het  Pretoria-Noord  selfstandig 
'n  predikant  beroep.  Aan  die  Gemeente  van  Pre- 
toria-Noord  het  ek  baie  aangename  herinnerings, 
sowel  wat  die  Gemeente  as  die  Kerkraad  betref. 
Ek  het  altyd  verwag  dat  die  Gemeente  nog  groot 
en  sterk  sal  word  omdat  daar  altyd  hard  en  hartlik 
saamgewerk  is.  Die  stoutste  verwagtings  is  dan 
ook  oortref. 

By  hierdie  gelukkige  geleentheid  wil  ek  dan 
graag  die  Gemeente  van  harte  glukwens,  en  my 
bede  is  dat  Pretoria-Noord  altyd  'n  lewende  Ge- 
meente  in  ons  kerk  sal  bly,  en  dat  dit  'n  Sieraad  in 
die  Koninkryk  van  God  hier  op  aarde  mag  wees." 

Ds.  W.J.  Roos  skryf  verder  soos  volg: 

"Na  die  vertrek  van  ds.  Steenekamp  word  ds.  W.J. 
Roos  as  proponent  op  14  Desember  1942  beroep 
en  vroeg  1943  eers  in  N.W.  Pretoria  en  toe  in  Pre- 
toria-Noord  bevestig.  Met  die  Pastorie  in  Bergsig 
is  die  bearbeiding  van  die  kombinasie  behartig  en 
as  jong  predikant  moes  ek  in  die  twee  Gemeentes 
oor  die  duisend  lidmate  bearbei.  Dit  het  egter  net 
vir  tien  maande  geduur,  want  Pretoria-Noord  het 
besluit  om  selfstandiger  te  staan  en  het  op  8 Janu- 
arie  1944  die  kombinasie  met  N.W.  Pretoria  beëin- 
dig.  Ek  bly  toe  predikant  van  N.W.  Pretoria  en 
proponent  A.J.  van  Staden  word  beroep  as  predi- 
kant  van  Pretoria-Noord  gekombineer  met  die 
klein  Gemeente  Rust  der  Winter.  Hy  aanvaar  die 
beroep  en  die  Ned.  Herv.  Gemeente  word  self- 
standiger  as  ooit  te  vore  omdat  die  predikant  in 
eie  geledere  kom  woon.  Dit  is  dan  ook  'n  riuwe 
tydvak  wat  begin  en  daar  is  onder  die  troue  bear- 
beiding  van  ds.  Van  Staden,  later  gesterk  deur 
mevr.  Van  Staden,  pragtige  groei  en  vooruitgang. 
Die  getalle  neem  vinnig  toe,  die  gemeente  word 
sterk  en  dit  gaan  goed." 

Ds  A .J.  van  Staden 

Ds.  A.J.  van  Staden  is  toe  na  die  gemeente  beroep. 
Die  beroepsbrief  van  ds.  Van  Staden  het  soos  volg 
gelui: 

"Die  Kerkraad  van  die  Nederduits  Hervormde  Ge- 
meente  van  PRETORIA-NOORD  het  vandag  op 
wettige  wyse  byeengekom  om  'n  Herder  en  Leraar 
te  beroep  in  ooreenstemming  met  die  Kerklike 
Reglemente:  die  Kerkraad  het  besluit  om  te  be- 

roep,  en  beroep  hiermee  as  Herder  en  Leraar  van 
hierdie  Gemeente  die  Eerwaarde  Heer  A.J.  van 
Staden  (kandidaat  tot  die  Heilige  Diens)  teen  die 
traktement  en  die  emolumente  wat  aan  hierdie 
predikantsplaas  verbind  is  en  vermeld  is  in  die 
opgaaf  wat  hierby  gevoeg  is. 

Die  Kerkraad  stel  die  Eerwaarde  Heer  A.J.  van 
Staden  (kandidaat  tot  die  Heilige  Diens)  hiermee 
in  kennis  van  die  beroep  en  vertrou  dat  hy  die  be- 
roep  bereidvaardig  sal  aanneem  en  na  hy  die 
goedkeuring  van  die  bevoegde  kerklike  gesag  ver- 
kry  het  so  spoedig  moontlik  na  die  Gemeente  sal 
oorkom  om  leer  en  voorbeeld,  bestuur  en  opsig 
alles  te  doen  wat  'n  Herder  en  Leraar  ooreenkoms- 
tig  die  Heilige  Woord  van  God  volgens  die  veror- 
deninge  van  die  Nederduits  Hervormde  Kerk  be- 
taam,  in  die  besonder  deur  verkondiging  van  die 
Evangelie,  deur  bediening  van  die  Heilige  Doop 
en  die  Heilige  Avondmaal  op  die  tye  wat  by  die 
Gemeente  daarvoor  vasgestel  is,  deur  vertroosting 
van  die  siekes,  deur  die  gemeentelede  by  hul 
huise  te  besoek,  deur  onderwysing  van  die  By- 
belse  en  die  kerkgeskiedenis  en  van  die  Geloofs- 
leer  en  sedeleer  van  die  Christelike  Godsdiens  in 
die  katkisasies,  wat  gedurende  die  jaar  weekliks 


'n  Onlangse  foto  van  ds  en  mev  A / van  Staden. 


Die  handtekening  van  die  kerkraadslede  wat  die 
beroepsbrief  van  ds.  A ] van  Staden  op  9 Januarie  1944 
onderteken  het. 


P X'  PoLCUOcLfij^ 

U.  Jleux- 


J2u>  -*fGsym£i-si , 

fíf-Áír  -^MCOL 

-fycMCf/e  íÉrJLCM/jLy, 

t/Cc LfL-LLcLe  MMUUO 

cuj  o/m>  J’JuCfceLCfb  oúiccr  JC 

XCfcJpr-ecMca/.  ocamc 

fyrace^  jc/C  jjl 

'£<201X0.-?  XJXjC/ 

'CcJ-  uíjiiJJ  J 'e 

lj/cJj  &C-écA-  e/cé  fcJ 

JJ-MC  a-tcj  /CeXJXúej?  X& 


gehou  word.  Die  Kerkraad  belowe  van  sy  kant  al 
die  agting,  liefde  en  medewerking  wat  aan  die 
reggeaarde  Evangeliedienaar  toekom. 

Gedaan  in  ons  vergadering  van  die  9de  Januarie 
1944 

Die  Kerkraad  van  die  Nederduits  Hervormde 
gemeente  van  PRETORIA-NOORD." 

Ds.  A.J.  van  Staden  se  herinnering  is  soos  volg: 

"Ek  het  die  voorreg  gehad  om  die  eerste  voltydse 
predikant  van  die  Ned.  Herv.  Gemeente  Pretoria- 
Noord  te  wees.  Op  9 Januarie  1944  het  die  kerk- 
raad  'n  beroep  op  my  uitgebring. 

Op  26  Januarie  1944  het  ek  geantwoord  dat  ek 
die  beroep  aanneem  en  op  27  Februarie  1944  is  ek 
deur  ds  J.J.  Prinsloo  georden.  Dit  is  nou  44  jaar  en 


’n  Afskrif  van  die  brief  waarin  ds.  A / van  Staden  die  beroep 
na  die  Gemeente  Pretoria-Noord  aangeneem  het. 

hoe  het  die  Ned.  Herv.  Kerk  in  hierdie  kort  tydjie 
nie  verbasend  uitgebrei  nie?  In  dieselfde  gebied 
waar  destyds  net  een  gemeente  was,  is  daar  nou 
sewe  gemeentes  met  nege  predikante.  'n  Mens 
kan  dit  byna  nie  glo  nie.  Met  groot  dankbaarheid 
dink  ek  terug  aan  toegewyde  kerkraadslede  en 
gemeentelede.  Wie  kan  mense  soos  ouderlinge 
Ben  Fouché,  Piet  le  Roux,  oom  Dawid  Herbst,  oom 
Awie  Buitendag,  Willie  Pieterse  ens.  ooit  vergeet? 
Hulle  was  bereid  om  vir  hulle  kerk  te  werk  en  op 
te  offer. 

In  die  begin  van  die  gemeente  was  ons  mense 
arm.  Ek  dink  byvoorbeeld  aan  ons  destydse  kos- 

ter,  oom  Roets,  wat  elke  dag,  somer  en  winter,  in 
reën  en  koue  met  sy  trapfiets  na  die  Uniegebou 
moes  ry  omdat  hy  daar  in  dié  tuin  gewerk  het.  Op 
'n  sekere  dag  het  iemand  sy  fiets  gesteel.  Toe  hy 
dit  aan  my  vertel  het,  het  ek  gesê  dat  dit  darem  'n 
gemene  daad  was.  Oom  Roets  het  geantwoord: 
"Ag  dominee,  daardie  persoon  het  die  fiets  seker 
baie  nodig  gehad". 

Nie  net  het  die  mense  swaar  gekry  nie,  maar 
ook  die  gemeente  het  swaar  gekry.  Die  getalle  was 
maar  klein,  die  inkomste  min  en  die  gemeente  het 
nie  oor  'n  pastorie  beskik  nie.  Ek  het  vir  twee  jaar 
by  mnr  en  mev  Hans  van  der  Merwe  in  die  huidi- 
ge  Generaal  Beyersstraat  loseer  en  na  ons  troue 
het  ons  vir  tien  maande  in  'n  kamer  gewoon, 
voordat  die  kerkraad  'n  huis  tot  ons  beskikking 
kon  stel.  Om  finansiël  die  mas  op  te  kom,  moes 
die  gemeente  'n  kombinasie  met  die  Gemeente 
Rust  der  Winter  sluit.  Die  kombinasie  het  tot  ons 
vertrek  na  die  Ned.  Herv.  Gemeente  Marikana  in 
1948  geduur.  A1  was  ons  lidmate  arm,  was  daar 
tog  altyd  oop  hande,  vrygewige  harte  en  'n  hart- 
like  samewerking.  Ons  was  werklik  bevoorreg  om 
met  sulke  mense  te  kon  saamwerk. 

As  ek  nou  enkele  aangename  herinneringe  kan 
meedeel,  dink  ek  eerste  aan  wat  die  aand  met  my 
ordening  gebeur  het.  Gedurende  die  week  het  ons 
Predikante-vergadering  gehad.  Tydens  die  verga- 
dering  het  ds.  Prinsloo  aan  my  gevra  waaroor  ek 
my  intree-preek  gemaak  het,  want  hy  wil  nie  hê 
dat  ons  albei  oor  dieselfde  teks  sal  preek  nie.  Hy 
het  gesê  dat  hy  nog  kan  verander,  maar  ek  nie.  Dit 
is  nie  nodig  om  te  sê  hoe  hoog  ek  sy  bedagsaam- 
heid  waardeer  het  nie.  Ek  het  gesê  dat  my  intree- 
preek  gaan  oor  Rom.  1:16.  Die  aand  met  die  orde- 
ning  lees  ds  Prinsloo  uit  Eseg  33.  Terwyl  hy  lees 
het  ek  'n  mooi  teks  gekry  waaroor  hy  kon  preek. 
Toe  hy  sy  teks  aankondig,  sê  hy  op  sy  waardige 
manier:  "Die  woorde  van  ons  oordenking  by  hier- 
die  geleentheid  vind  u opgeteken  in  Rom  1:16.  Ek 
het  geknik  en  gedink  dat  ek  miskien  nie  reg  ge- 
hoor  het  nie.  Toe  kyk  hy  stip  na  my  en  sê:  "En  in 
Rom  1:16  lees  u aldus"  en  hy  lees  die  versie  stadig 
en  duidelik.  U kan  begryp  dat  ek  die  aand  maar 
min  gehoor  het  wat  hy  gesê  het.  Toe  die  diens  ver- 
by  was,  het  ons  die  kerksaal  verlaat,  hy  voor  en  ek 
direk  agter  hom  en  toe  hy  in  die  konsistoriedeur 
kom,  draai  hy  vinnig  om  en  sê:  "Wat  gaan  jy  nou 
doen".  A1  wat  ek  kon  antwoord  was  "Dominee,  ek 
gaan  nou  slaap  en  móre  vroeg  hou  ek  my  preek 
soos  ek  hom  gemaak  het".  Daarop  het  hy  geant- 
woord:  "Ek  sal  móre-oggend  in  die  kerk  wees  om 
te  hoor  of  jy  daardie  preek  gaan  hou".  U kan 
begryp  dat  ek  daardie  nag  maar  min  geslaap  het. 

By  'n  sekere  geleentheid  het  ouderling  Willie 
Pieterse  - hy  is  in  1985  op  twee-en-negentigjarige 
ouderdom  oorlede  - in  sy  wyk  huisbesoek  ge- 


doen.  Dit  was  in  1945.  Ons  kom  dié  aand  by  twee 
jongmense  en  die  man  begin  dadelik  raas  en  be- 
skuldig  omdat  hy  al  6 maande  hier  woon  en  nog 
nie  een  keer  het  'n  predikant  of  'n  ouderling  of  'n 
diaken  hulle  besoek  nie.  Toe  hy  klaar  geraas  en 
beskuldig  het,  het  oom  Willie  aan  hom  gevra  waar 
hy  groot  geword  het.  Hy  het  geantwoord  dat  hy 
uit  Oos-Transvaal  kom  en  dat  hy  vir  die  Spoorweë 
werk.  Onmiddellik  praat  oom  Willie  weer  oor  an- 
der  dinge.  Na  so  'n  rukkie  vra  oom  Willie  aan  hom 
waarmee  sy  pa  daar  geboer  het.  Hy  het  geant- 
woord:  "met  skape".  Dadelik  begin  oom  Willie 
weer  oor  iets  anders  te  praat.  Na  'n  rukkie  sê  oom 
Willie  dat  hy  altyd  getref  was  deur  'n  skaap  wat 
van  die  ander  afgedwaal  het.  So  'n  skaap  hardloop 
en  blêr  totdat  hy  weer  by  die  trop  aangesluit  het. 
Die  man  praat  toe  saam  en  ewe  skielik  sê  oom 
Willie:  'En  jy  is  waaragtig  slegter  as  'n  skaap.  As 
'n  skaap  afgedwaal  het,  hardloop  hy  en  soek  en 
blêr  totdat  hy  die  ander  gekry  het  en  jy  het  nie  een 
keer  jou  . . . mond  oopgemaak  nie."  Dit  was  die 
laaste  onaangenaamheid  wat  ons  in  daardie  huis 
gehad  het. 

Daar  het  dinge  gebeur  waarvoor  ek  die  kerkraad 
en  gemeente  altyd  bewonder  het.  Gedurende  1945 
en  1946  was  ek  predikant  van  die  kombinasie  Pre- 
toria-Noord  en  Rust-der-Winter.  Gedurende  daar- 
die  tyd  was  ek  ook  eerste  konsulent  van  Vliege- 
poort  en  Messina  en  gedurende  1946  en  1947  deel- 
tydse  Veldprediker  op  Voortrekkerhoogte.  Nou 
het  die  Hervormers  in  daardie  tyd  geglo  dat  April- 
maand  Nagmaalmaand  is.  A1  vier  die  gemeentes 
het  in  April-maand  Nagmaal  gevier.  Die  eerste 
Sondag  van  April  was  dit  Pretoria-Noord,  die 
tweede  Sondag  Messina,  die  derde  Sondag  Vlie- 
gepoort,  die  4de  Sondag  Rust  der  Winter  en  die 
eerste  Sondag  van  Mei  Voortrekkerhoogte.  Wat 
my  altyd  verbaas  het  was  dat  die  Kerkraad  en 
gemeente  nooit  daaroor  gekla  het  nie.  In  my  afwe- 
sigheid  moes  die  ouderlinge  die  dienste  hou  of  as 
hulle  'n  predikant  kon  kry,  het  hy  dit  gedoen. 

As  ek  terugkyk,  dan  dank  ek  die  Here  dat  ek  my 
dienswerk  in  'n  gemeente  soos  Pretoria-Noord 
kon  begin  en  dat  ek  met  sulke  mense  kon  saam- 
werk.  As  ek  vorentoe  kyk,  wens  ek  dat  die  kerk- 
raad  en  gemeente  altyd  die  voorbeeld  van  toewy- 
ding,  offervaardigheid  en  hartelike  samewerking 
sal  stel.  My  wens  en  my  bede  vir  die  kerkraad  en 
gemeente  is: 

Die  Here  sal  julle  seën  en  julle  behoed; 

Die  Here  sal  sy  aangesig  oor  julle  laat  skyn 

en  julle  genadig  wees; 

Die  Here  sal  sy  aangesig  oor  julle  verhef 

en  vir  julle  vrede  gee." 

Ds.  S.  Vermooten 

Na  die  vertrek  van  ds.  Van  Staden  na  Marikana 
word  ds.  Vermooten  van  Pretoria  sy  opvolger  van- 
af  Februarie  1949. 

Ds.  Willie  Roos  het  die  volgende  omtrent  ds. 
Vermooten  geskryf: 

"Hierdie  bekwame  predikant  uit  die  ou  garde  en 
begaafde  prediker  wat  vroeër  ook  predikant  was 
van  Pretoria-Noord  toe  dit  nog  as  wyk  onder  Pre- 
toria  sorteer  het,  kom  nou  om  goed  en  heg  te  bou 
op  die  fondamente  en  bouwerk  van  weleer.  Onder 
sy  leiding  word  in  1951  reeds  die  beginsel  aanvaar 
om  so  gou  moontlik  'n  nuwe  kerkgebou  op  te  rig. 
Die  gemeente  word  besiel  om  te  werk  vir  die  ide- 
aal,  boufonds  word  ingesamel,  'n  lening  gesluit, 
die  N.H.W.-Bouers  gaan  aan  die  bou  en  voltooi 
die  mooi,  nuwe  kerkgebou  wat  die  Gemeente  in 
September  1954  met  dankbaarheid  in  gebruik 
neem.  Wat  'n  mylpaal  in  die  lewe  van  die  Ge- 
meente! 

Sedert  Februarie  1954  word  oudl.  J.  Katzke  Scri- 
ba  van  die  Gemeente  en  oudl.  J.  Paulsen  word 
Scriba  vir  Registrasie.  Beide  broers  het  getrou 
deur  die  jare  gedien  tot  vandag  toe.  (Met  oudl. 
Katzke  tydelik  weg  neem  oudl.  J.J.I.  de  Beer  vir 
ons  waar  as  scriba). 

Die  verblyf  van  ds.  Vermooten  in  Pretoria- 
Noord  het  egter  ook  die  grootste  verlies  vir  hom 
meegebring  toe  sy  geliefde  eggenote  hom  ontval 
het  deur  die  dood.  Dit  was  inderdaad  ook  die 
groot  verlies  van  die  Gemeente  wat  so  'n  pastorie- 
moeder  verloor  het.  En  langs  die  pad  van  een-en- 
twintig  jaar  is  ook  haar  graf  by  die  grafte  van  so- 
veel  afgestorwenes  uit  die  Gemeente  gevoeg. 

"Die  tyd  van  skeiding  tussen  ds.  Vermooten  en 
die  Gemeente  het  ook  gekom,  want  op  11  Maart 
1955  neem  hy  afskeid.  Die  predikant  wat  vir  der- 
tig  jaar  sy  invloed  laat  geld  het  in  en  om  Pretoria, 
verlaat  die  terrein  waar  daar  soveel  lief  en  leed 
was  en  vertrek  na  Losberg." 

Ds.  Vermooten  skryf  self  soos  volg: 

"Ek  het  die  eer  gehad  om  vanaf  Februarie  1949  tot 
Maart  1955  predikant  van  Pretoria-Noord  te  wees. 

Maar  lank  voor  die  tyd  van  selfstandigwording 
van  die  Gemeente  in  1939  was,  wat  nou  die  Ge- 
meente  Pretoria-Noord  is,  reeds  onder  my  bear- 
beiding,  nl.  vanaf  Januarie  1926  tot  Mei  1930  as 
deel  van  die  Gemeente  Pretoria,  waarvan  ek  des- 
tyds  die  predikant  was.  Daar  was  toe  maar  net  4 
wyke,  met  die  volgende  kerkraadslede,  as  ek  my 
nog  goed  herinner,  tw.  brs.  D.J.  Herbst,  J.B.  Wol- 
marans,  A.J.A.  Buitendag,  J.J.  Herman,  H.C.  van 
Niekerk,  H.F.C  Prinsloo  en  R.E.  Erasmus. 

Vanaf  Mei  1930  tot  1934  het  dr.  C.H.  Rautenbach, 
medeleraar  van  Pretoria-Noord  geword  en  was  dit 
nie  as  'n  onbekende  nie.  Daar  was  nie  alleen  nog 


baie  ou  vriende  in  die  Gemeente  nie,  maar  ook 
nog  kerkraadslede  wat  in  Pretoria  gedien  het. 
Graag  noem  ek  hier  die  naam  van  br.  oudl.  H.C. 
van  Niekerk. 

Die  Gemeente  was  goed  georganiseerd,  danksy 
die  leiding  en  arbeid  van  my  voorganger  ds.  A.J. 
van  Staden.  Die  werk  kon  dus  rustig  voortgesit 
word.  Tot  nog  toe  het  die  Gemeente  die  Kerksaal 
gehad,  wat  tydens  die  bediening  van  dr.  Rauten- 
bach  opgerig  was,  as  die  plek  van  aanbidding. 
Maar  deur  die  geweldige  groei  van  die  Gemeente, 
moes  daar  ernstig  aan  kerkbou  begin  te  dink 
word.  Op  13  Maat  1954  kon  die  hoeksteen  van  die 
nuwe  Kerk  gelê  word  en  kon  die  inwyding  Sep- 
tember  plaasvind. 

My  diensjare  in  Pretoria-Noord  was  baie  geluk- 
kig.  Die  samewerking  tussen  die  predikant,  Kerk- 
raad  en  Gemeente  was  altyd  hartlik.  Die  Ge- 
meente  het  gegroei,  die  lidmatetal  het  vinnig  toe- 
geneem,  en  ons  vertrou  dat  die  Gemeente  ook  toe- 
geneem  het  in  genade  by  God. 

In  Pretoria-Noord  het  egter  ook  die  grootste 
leed  in  my  lewe  gekom.  Hier  moet  ek  my  vrou, 
wat  my  so  trou  en  liefdevol,  vir  18  jaar  ter  sy  ge- 
staan  het,  grafwaarts  dra.  Hoe  Kerkraad  en  Ge- 
meente  in  daardie  tyd  met  ons  meegevoel  en  mee- 
geleef  het,  hou  ek  nog  in  dankbare  herinnering. 

Maar  dan  dink  ek  ook  dadelik  aan  troue  vrien- 
de,  broeders  en  susters,  wat  ons  deur  die  dood 
ontval  het.  Maar  so  gaan  dit  in  hierdie  lewe,  nou 
die  een  dan  weer  die  andereen,  en  ook  ons  gaan 
die  end  tegemoet. 

En  nou,  waar  ook  my  uitspantyd  al  nader  kom, 
kan  ek  dankbaar  terugsien  op  'n  gelukkige  en  'n 
geseënde  tyd  van  arbeid  in  die  Gemeente  Preto- 
ria-Noord,  maar  dan  ook  opsien  na  Hom,  wat 
nooit  die  werk  van  Sy  hande  laat  vaar  nie,  maar 
voleindig  wat  Sy  hand  begin  het  om  te  doen. 

En  mag  nou  hierdie  bede  vir  Pastorie,  Kerkraad 
en  Gemeente  vervul  word:  "Die  God  van  vrede, 
die  groot  Herder  van  die  skape,  volmaak  julle  in 
elke  goeie  werk  om  Sy  wil  te  doen,  deur  in  julle  te 
werk  wat  welbehaaglik  is  voor  Hom  deur  Jesus 
Christus  aan  Wie  die  heerlikheid  toekom  tot  in 
alle  ewigheid."  - Heb.  13:20  en  21." 

Ds.  W.J.  Roos 

Ds.  Willie  Roos  het  ds.  Van  Staden  opgevolg.  Vir 
meer  as  dertig  jaar  het  hy  in  hierdie  gemeente  ge- 
dien.  Eers  word  'n  paar  uittreksels  uit  die  bydrae 
wat  ds.  Roos  in  1961  gelewer  het  aan  u voorgehou: 

"En  toe  het  ons  sedert  Junie  1955  weer  gekom,  nie 
net  om  hier  te  kom  arbei  soos  vroeër,  maar  ook  om 
hier  te  kom  woon.  Toe  die  Kerkraad  met  die  be- 
ëindiging  van  die  kombinasie  met  N.W.-Pretoria, 
'n  beroep  op  my  gedoen  het  om  in  Pretoria-Noord 

HIERDIE  BLADSY  CEBORG  DEUR: 

BROEDER  EN  SUSTER  jOSEPH  VORSTER  EN  BROEDER  EN  SUSTER  HENNIE  FOUCEIE 


DsWJ  Roos  kort  na  sy  aankoms  in  die  Gemeente.  Die  ou 
kansellap  kan  op  die  agtergrond  gesien  word. 


te  kom  woon,  was  dit  nie  al  te  maklik  van  die 
hand  gewys  nie.  Na  elf  jaar  het  dit  dan  tog  werk- 
likheid  geword.  Die  Beskikker  van  ons  deel  en  lot 
het  dit  so  bepaal.  Ons  het  die  ou  arbeidsveld  tog 
so  anders  gevind,  veral  vanweë  die  groei  en  voor- 
uitgang  van  die  dorp  en  Gemeente.  Met  baie  ou 
bekendes  was  die  meeste  broeders  en  susters  vir 
ons  onbekend.  Die  klein  Gemeente  van  vroeër  het 
immers  die  groot  Gemeente  geword. 

Die  afgelope  byna  vyf  jaar  het  ons  hier  gelukkig 
gewoon  en  gewerk.  Met  die  samewerking  van  die 
kerkraad  en  gemeente  is  die  vyftienduisend  pond 
skuld  wat  daar  was  op  die  nuwe  Kerk,  byna  ge- 


Ds  en  mev  W / Roos  soos  hulle  tans  daar  uitsien. 


delg.  Deur  die  ywer  van  die  N.H.S.V.  is  die  ou 
kerkgebou  verander  tot  'n  doelmatige  mooi  kerk- 
saal  met  al  die  geriewe  wat  tans  nuttig  gebruik 
word  deur  Sondagskool,  Jeug,  N.H.S.V.,  Kerkraad 
en  Gemeente.  Verder  is  grond  aangekoop  ('n 
skenking  deur  die  Susters)  en  die  bou  van  'n 
tweede  pastorie  het  begin. 

Terwyl  ons  terugkyk,  hou  ons  in  herinnering 
wat  gebeur  het  en  gedoen  is.  Veral  is  ons  dank- 
baar  dat  soveel  wat  baanbrekerswerk  verrig  het  in 
die  verlede,  vandag  nog  leef  en  dienende  is.  Met 
waardering  vir  sy  getrouheid  moet  ons  die  naam 
van  oudl.  H.C.  van  Niekerk  noem.  Nog  voor  die 
Gemeente  se  stigting  was  hy  al  kerkraad  in  die 
wyk  en  dwarsdeur  die  een-en-twintig  jaar  van  die 
Gemeente  se  bestaan  het  hy  as  ouderling  gedien. 
Natuurlik,  ook  baie  ander  broeders  en  susters  het 
in  die  jare  hul  plek  volgestaan  in  die  Gemeente  en 
hoewel  ons  die  name  nie  noem  nie,  hou  ons  hul 
wel  in  gedagte.  Talle  het  reeds  die  weg  van  alle 
vlees  gegaan  en  langs  hierdie  weg  lê  ons  'n  krans 
by  hul  grafte.  In  my  dienstyd  hier  het  ek  viermaal 
gestaan  by  die  graf  van  'n  ouderling  van  die  Ge- 
meente  t.w.  dié  van  wyle  oom  David  Herbst,  oom 
Attie  Snyman,  J.  Potgieter  en  die  jeugdige  Andries 
la  Grange. 

Met  ons  fees  is  ons  bewus  van  al  die  lief  en  leed 
wat  daar  was,  maar  veral  ook  van  die  groei  en 
vooruitgang  onder  die  seënende  hand  van  die  Al- 
lerhoogste.  Die  getalle  met  die  stigting  van  die 
Gemeente  was  400  lidmate  en  met  die  vertrek  van 
ds.  Van  Staden  reeds  oor  die  800.  In  ds.  Vermoo- 
ten  se  tyd  groei  die  Gemeente  tot  1 000  lidmate  en 
gedurende  ons  verblyf  het  dit  reeds  opgestoot  tot 
oor  die  1400.  Die  ses  wyke  met  die  stigting  het 
nou  ses-en-veertig  geword!  Dit  is  goed  en  nodig 
dat  besluit  is  om  'n  tweede  predikant  te  beroep  en 
ons  hoop  dat  dit  eersdaags  na  die  voltooiing  van 
die  ander  pastorie  verwerklik  sal  word. 

Aan  ons  Gemeente  met  al  sy  vertakkinge  en 
lidmate,  en  nou  dink  ons  aan  die  Kerkraad,  Sus- 
ters,  Jeug,  Sondagskole,  Finansiële  Kommissie  en 
Boukommissie  en  al  die  honderde  broeders  en 
susters,  ouers  en  kinders,  wil  ons  sê:  Wees  dank- 
baar  by  geleentheid  van  die  fees.  Maar  ons  wil 
ook  vra:  Wees  getrou  in  die  jare  wat  die  Here  nog 
sal  gee  en  gee  u onbaatsugtig  in  Sy  diens.  Moenie 
vertraag  in  die  ywer  en  verkoel  in  die  liefde  nie. 
Hou  wat  u het.  Dien  die  Here.  Mag  ons  Fees  ook 
hiertoe  inspireer,  maar  mag  ons  Fees  bo-al  wees 
tot  eer  van  Hóm  aan  wie  toekom  lof  en  dank  en 
aanbidding  en  aan  wie  behoort  die  Koninkryk  en 
die  Krag  en  die  Heerlikheid  tot  in  Ewigheid." 

As  ds.  Willie  Roos  vandag  terugkyk,  dan  is  sy 
herinneringe  soos  volg: 

Die  Ned.  Herv.  Gemeente  Pretoria-Noord  is  vyftig 
jaar  oud.  Wanneer  'n  mens  vyftig  jaar  geword  het. 

is  hy  nog  nie  oud  nie,  maar  tog  is  hy  dan  op  pad 
na  die  grense  van  die  menslike  leeftyd  toe.  'n 
Gemeente  wat  'n  halfeeu  oud  is,  is  eintlik  nog 
bloedjonk,  want  die  voortbestaan  kan  vir  eeue 
wees.  Nogtans,  vyftig  jaar  se  bestaan  gee  rede  om 
fees  te  vier  en  bly  en  dankbaar  te  wees. 

Die  Here  was  ook  vir  Pretoria-Noord  eindeloos 
goed  gewees.  Deur  Hom  het  ons  Gemeente  hier  sy 
beslag  gekry  in  1939  en  voortbestaan  tot  vandag 
toe.  Dit  was  ons  voorreg  om  in  die  vyftig  jaar  vir 
meer  as  30  jaar  hier  betrokke  te  kon  wees.  As  jong 
proponent  is  ons  in  1943  bevestig  as  predikant 
van  die  kombinasie  Gemeentes  Noordwestelike 
Pretoria  en  Pretoria-Noord.  Pretoria-Noord  was 
toe  'n  klein  gemeente  met  'n  klein  kerksaal  en  met 
nie  baie  vermoënde  lidmate  nie.  Maar  dit  kan  ons 
getuig  dat  dit  'n  lewenskragtige  gemeete  was,  po- 
sitief  ingestel  onder  goeie  leierskap.  Na  een  jaar 
van  bediening  en  gelukkige  saamwees  is  die  kom- 
binasie  verbreek  en  het  Pretoria-Noord  selfstan- 
dig  geword. 

Die  Here  het  dit  so  beskik  dat  ons  in  1955  vanaf 
Ermelo  die  beroep  na  Pretoria-Noord  aanvaar  het. 
Toe  was  dit  reeds  'n  sterk  gemeente  met  die  pas 
voltooide  nuwe  kerkgebou.  Die  gemeente  het  sy 
eise  gestel  en  baie  kerkskuld  gehad  vir  daardie 
tyd.  Dit  was  nodig  dat  ons  mekaar  se  hande  gevat 
het.  Ampsdraers  en  lidmate  moes  hulle  self  gee  en 
saamwerk.  Om  fondse  te  bekom  vir  normale  ver- 
pligtinge  en  skulddelging  was  baie  funksies,  ba- 
sare,  huwelik  - en  ander  onthale  en  kontantinsa- 
melings  saam  met  die  gereelde  maandelikse  offer- 
gawes  nodig  gewees  en  wel  met  goeie  gevolge. 
Die  kern  van  toegewyde  en  getroue  lidmate  het 
met  die  opbou  van  die  gemeente  ook  ander  ge- 
ïnspireer  en  betrek.  Die  hele  organisasie  met  baie 
buitewykdienste,  N.H.S.V.-takke,  Sondagskole 
(toe  so  genoem)  en  Jeugwerk  het  vlot  verloop. 
Jaarliks  was  daar  sterk  groei  en  vooruitgang,  so- 
veel  so  dat  ds.  S.  Prins  in  1960  as  medeleraar 
bevestig  is.  Na  sy  vertrek  in  1962  het  prof.  Pont  vir 
'n  jaar  lank  as  pastorale  hulp  opgetree  en  in  1963 
het  die  afstigtings  van  Witfontein  en  Grootvlei 
plaasgevind,  nadat  die  getalle  tot  1700  belydende 
lidmate  toegeneem  het. 

Ons  het  baie  herinneringe  veral  ook  in  die  tyd 
toe  die  gemeente  voor  afstigting  so  groot  was.  Toe 
was  daar  baie  dopelinge,  baie  finale  jaar  katki- 
sante,  baie  huwelike,  baie  begrafnisse  en  die 
huisbesoek  wat  letterlik  van  die  begin  van  die 
nuwejaar  tot  oujaarsaand  geduur  het.  By  alles  wat 
gedoen  en  beleef  is,  het  erns  en  luim  mekaar  afge- 
wissel.  Ja,  daar  was  ook  die  komiese  gebeurtenis- 
se!  Die  bekende  (wyle)  oom  Piet  le  Roux  as  Ou- 
derling-Kassier,  het  tiperende  byname  vir  baie 
kerkraadslede  gegee: 

Die  een  was  "Ou  suutjies  bid"  omdat  sy  konsis- 
toriegebede  skaars  hoorbaar  was;  die  andereen  is 

"Ou  trapsuutjies"  omdat  hy  sy  hand  so  stadig  uit- 
gesteek  het  om  te  groet.  Daar  was  ook  "Ou  voor 
op  die  wa",  "Sendeling"  en  "Kop  en  pootjies." 

By  geleentheid  van  'n  basaarreëling  het  ek  oudl. 
Hansie  van  Staden  gevra  om  met  die  vleistafel  te 
help.  Sy  verweer  was  dat  hy  nie  aan  rou  vleis  vat 
nie,  want  hy  vat  skaars  aan  sy  vrou! 

Oom  Japie  van  der  Westhuizen,  so  opreg  en 
sonder  bedrog,  het  as  grysaard  groot  skande  ge- 
maak,  soos  hy  gesê  het.  Dit  was  by  geleentheid 
van  die  begrafnis  van  'n  oudstryder. 

By  die  graf  het  een  van  die  mede-stryders  van 
die  Tweede  Vryheidsoorlog  die  woord  geneem  en 
so  geinspireerd  gepraat  dat  oom  Japie  inpulsief 
hande  begin  klap  het  en  hoor-hoor  geroep  het! 

Ouderling  Theuns  Botha  van  Grootvlei-wyk, 
was  'n  groot  man  met  'n  harde  stem  en  hy  kon 
sonder  ophou  praat.  Elke  jaar  met  huisbesoek  in 
die  betrokke  wyk  kon  ek  eers  die  gesprek  voer  as 
ek  die  Bybel  vra.  Met  die  Bybel  in  my  hand  het 
oom  Theuns  stil  gebly,  maar  ook  nie  vir  lank  nie. 
Eers  wanneer  ek  die  Bybel  oopgemaak  het,  het  hy 
my  toegelaat  om  oor  te  neem  en  my  taak  af  te 
handel. 

Ek  kan  ook  verhaal  van  ons  seun,  Koos  wat  in  sy 
kleintyd  by  die  ou  pastorie  elke  keer  wanneer  my 
vrou  en  ek  nie  tuis  was  nie,  vir  die  wat  geskakel 
het  net  een  antwoord  gehad  het,  naamlik:  My  pa 
is  "hoppistaal"  (hospitaal)  toe  en  my  ma  is  "ga- 
ring"  (vergadering)  toe. 

In  1967  het  nog  'n  Gemeente  nl.  Wonderboom 
afgestig,  maar  Pretoria-Noord  se  getalle  het  weer 
toegeneem  en  nadat  dr.  Daan  van  Wyk  vir  'n  tyd 
gehelp  het  met  prediking,  is  ds.  Arie  Kuyper  in 
1981  as  medeleraar  bevestig.  Die  jong  predikant 
het  met  sy  siening  oor  baie  sake  ingeval  en  ons  en 
ons  gades  het  saamgewerk  om  die  gemeente  te 
dien  tot  by  my  emiritaatsaanvaarding  in  Febru- 
arie  1985. 

As  ons  terugkyk  oor  die  geskiedenis  en  terug- 
dink  oor  alles,  is  daar  net  stof  tot  dankbaarheid 
teenoor  die  Here  wat  aan  ons  gesondheid  en  krag 
gegee  het  om  ons  deel  te  kon  doen.  Ons  gesin  was 
gelukkig  en  daar  was  wedersydse  agting.  My  vrou 
het  met  onverdeelde  aandag  haar  in  diens  van  die 
gemeente  gegee  selfs  nadat  sy  sedert  1970  betrok- 
ke  geraak  het  by  die  Monumenttehuise  en  be- 
jaardesorg.  Voorheen  was  sy  vir  jare  op  die  Hoof- 
bestuur  van  die  N.H.S.V.  en  ook  gedien  as  vise- 
sekretaresse.  Toe  het  sy  ook  die  kerk  op  die 
Welsynsraad  en  Rampfonds  van  daardie  tyd  ver- 
teenwoordig. 

Dit  was  my  voorreg  om  in  die  meer  as  dertig 
jaar  ook  by  die  Ringsaktiwiteite  en  die  Raad  van 
Jeugwerk  en  Kategese  ingeskakel  te  wees.  Ter- 
loops,  die  Gemeente  Pretoria-Noord  het  aanvank- 
lik  sorteer  onder  die  Ring  van  Rustenburg  en 
daarna  onder  dié  van  Pretoria,  later  was  dit  die 


ONDERSTEUN  ONS  ADVERTEERDERS 


Ring  van  Noordelike  Pretoria  en  toe  het  dit  die 
Ring  van  Pretoria-Noord  geword,  tot  nou  toe. 

Tydens  ons  diensjare  was  ons  ook  ingeskakel  by 
die  aktiwiteite  op  Onderwys-  en  kultuurgebied. 
Mooi  verhoudinge  is  geskep  en  gehandhaaf  en 
ons  het  hartlik  saamgewerk  met  predikante  van 
susterkerke,  skoolhoofde  en  kultuurleiers. 

Ons  kyk  terug  oor  die  grootste  deel  van  die  vyf- 
tig  jaar  in  die  bestaan  van  die  Gemeente.  Daar  is 
enkele  lidmate  oor  van  die  met  wie  ons  in  1943  die 
pad  saam  begin  loop  het.  So  baie  van  die  met  wie 
ons  sedert  1955  saamgebou  het  aan  die  gemeente 
en  saamgewerk  het,  is  ons  vooruit.  Ons  eer  die 
nagedagtenis  van  almal  wat  hulle  so  onbaatsugtig 
as  medewerkers  in  die  wingerd  van  die  Here 
gegee  het. 

In  die  Feesjaar  dink  ons  aan  die  hele  pad  wat 
agter  lê  en  ons  dank  die  Here  vir  alles.  Ons  kyk 
vorentoe  en  glo  daar  is  'n  toekoms.  Ons  kyk  na  Bo 
en  bid  dat  die  goeie  God  en  Vader  Sy  gemeente 
hier  in  stand  sal  hou  ondanks  die  nood  van  die  tye 
en  die  aanslae  van  die  vyand  en  al  die  verval  wat 
so  toeneem.  Mag  dit  goed  gaan  met  die  diens- 
doende  predikante  en  hul  gesinne,  met  al  die 
kerkraadslede  en  lidmate;  ja,  met  almal  wat  van 
hierdie  mylpaal  af  die  pad  verder  moet  loop.  Laat 
almal  net  getrou  wees  en  saam  werk  en  bou  en  of- 
fer  in  diens  van  die  Here  tot  die  uitbreiding  van 
sy  Ryk  en  die  eer  van  Sy  Naam." 

Terwyl  ds.  Roos  nog  predikant  van  hierdie  ge- 
meente  was,  is  ds.  Arie  Kuyper  in  1981  as  mede- 
leraar  van  hierdie  gemeente  bevestig.  Ons  laat 
homself  gesels: 

Enkele  momente  in  die  jare  1981—1989  in  die 
geskiedenis  van  die  Hervormde  Gemeente  Pre- 
toria-Noord: 

Die  gemeente  Pretoria-Noord  het  in  die  periode 
van  sy  vyftig-jarige  bestaan,  so  gegroei  dat  na  'n 
aantal  afstigtings,  'n  voltydse  tweede  standplaas 
in  1980  hier  geskep  is.  Met  hierdie  gebeurtenis  het 
die  gemeente  'n  nuwe  fase  in  sy  geskiedenis  bin- 


'n  Handdruk  deur  ds  Kuyper  aan  kerkraadslede  voor  die 
aanvang  van  die  erediens. 


negegaan.  Die  vraag  was:  sou  die  gemeente  met  al 
sy  lidmate  en  kerkraadslede  hierdie  nuwe  fase 
kon  benut  om  verder  te  groei  in  geloof  en  getalle 
onder  die  seënende  Hand  van  God? 

Baie  lidmate  het  gedien  en  gearbei.  Die  hele  ge- 
meente  was  een  span  en  saam  met  die  predikante, 
kon  elkeen  sy  bydrae  lewer  tot  die  verloop  van  die 
daaropvolgende  geskiedenis  tot  in  die  hede.  Dit  is 
daarom  dat  enkele  momente  van  die  gemeente  se 
doen  en  late  die  afgelope  agt  jaar,  voor  'n  mens  se 
geestesoog  verbyflits  en  vassteek  en  jy  besef  dat 
dit  besondere  geleenthede  vir  jou  as  predikant 
was,  sonder  om  daarmee  te  wil  voorgee  dat  dit  die 
belangrikste  gebeurtenisse  was  - want  God  alleen 
sal  dit  kan  beoordeel  wat  vir  sy  koninkryk  die 
belangrikste  was,  miskien  selfs  in  iets  wat  ons  as 
mense  nie  raaksien  nie. 

Begin  'n  mens  om  vanuit  jou  eie  hoek  'n  blik  te 
werp  op  dit  wat  agter  die  rug  lê,  moet  'n  mens  by 
die  positiewe  begin  en  so  daarmee  in  beslag  ge- 
neem  word  dat  daar  niks  oorbly  om  te  noem  wat 
liewer  gelaat  kon  word  nie.  'n  Uitstaande  kenmerk 
van  hierdie  gemeente  was  die  liefde  en  diensbe- 
reidheid  onder  lidmate  om  nieteenstaande  ver- 
skille,  tog  te  bou  aan  die  koninkryk  van  God  op 
aarde.  Daar  was  altyd  hartlikheid  en  openheid 
teenoor  mekaar  en  is  dit  onlosmaaklik  deel  van 
die  geskiedenis  van  hierdie  gemeente,  dat  dit 
slegs  kan  groei  as  lidmate  en  predikante  as  span 
saamwerk,  sonder  dat  elkeen  sy  eie  besondere 
manier  van  werkswyse  hoef  op  te  offer.  Die  krag 
van  'n  gemeente  soos  Pretoria-Noord  lê  juis  in  sy 


Dominee  Koning  verwelkom  lidmate  by  die  erediens. 

verskeidenheid  wat  hy  kan  gebruik  om  as  'n  een- 
heid  sy  werk  te  doen.  So  was  en  is  hierdie  ge- 
meente  'n  liggaam  met  verskeie  ledemate,  waarin 
daar  genoeg  ruimte  en  liefde  is  sodat  elkeen  kan 
funksioneer  met  die  gawes  wat  hy  ontvang  het, 
sonder  om  die  ander  langs  die  pad  te  verloor. 

Juis  daarom  is  ek  dankbaar  vir  die  geleentheid 
wat  ek  gegun  is  om  ook  op  gemeentelike  vlak  op 
die  akker  van  die  jeug  te  kon  arbei.  Die  gemeente 
se  jeugwerk  kon  voortgaan  op  'n  fondament  wat 
reeds  gelê  is.  Geesdriftige  jongmense  het  saam 
gewerk,  gespeel  en  geglo.  A1  die  bybelstudies,  ak- 
tuele  besprekings,  die  saam-sing  en  werk,  is  kos- 
bare  kleinnodes  van  'n  gemeente  wat  in  sy  jeug 
die  belegging  vir  die  toekoms  wil  maak.  Daarom 
wil  ek  graag  van  hierdie  oomblikke  en  geleent- 
hede  deurgee. 

Die  vier  staptoere  wat  die  jeug  die  afgelope  vier 
jaar  na  Oos-Transvaal  onderneem  het,  is  onver- 
geetlike  gebeurtenisse  vir  almal  wat  dit  kon  mee- 
maak.  Om  as  jeugvereniging  in  die  pragtige 
skoonheid  van  God  se  natuur  stil  te  raak  met  'n 
oop  Bybel  voor  jou,  is  'n  belewenis. 

Die  jaarlikse  Bybelvasvra  wat  voorafgegaan 
word  deur  intensiewe  voorbereiding  en  instude- 
ring,  bied  sy  eiesoortige  atmosfeer.  Hieruit  het  die 
twee  Bybelvasvrageleenthede  in  die  gemeente 
self,  waar  kerkraad,  susters,  kategese  en  jeug  teen 
mekaar  deelgeneem  het,  gevloei.  Die  gebruiklike 
koorkompetisies  en  kerksang  wat  sy  hoogtepunt 
vir  'n  aantal  jare  in  ons  eie  Kerssangdiens  gevind 
het,  was  vir  jeug  en  gemeente  louter  vreugde. 

In  1985  kon  ons  as  gemeente  ook  deelhê  aan  die 
groot  gesinskamp  te  Buffelspoort.  In  karavane  en 
in  hutte  het  die  groot  aantal  gemeentelede  van 
Pretoria-Noord  tuisgegaan  en  het  daar  die  gevoel 
van  een  groot  familiesaamtrek  geheers.  Dit  is  ty- 


dens  sulke  geleenthede  wat  die  geloofsbande,  ge- 
meentelede  soos  ware  broers  en  susters  van  me- 
kaar  laat  voel. 

Op  die  terrein  van  die  kategese  was  daar  ewen- 
eens  'n  aantal  uitsonderlike  gebeurtenisse  wat 
saam  met  die  gewone  aktiwiteite  van  kategese- 
onderrig,  'n  stempel  op  die  gemeente  laat,  wat 
moeilik  uitgewis  kan  word.  Die  strewe  na  katege- 
selokale  wat  sy  ontstaan  uit  lidmate  self  gekry  het, 
staan  hier  vir  my  soos  'n  paal  bo  water.  Vir  'n  lang 
tyd  was  hierdie  gemeenskaplike  strewe  van  die 
kategete,  juis  die  faktor  wat  hulle  so  heg  aanme- 
kaar  gebind  het.  Fondsinsamelingsprojekte  is  van 
stapel  laat  loop,  wat  sy  hoogtepunt  weer  gevind 
het  in  die  pragtige  projek  van  die  uitkoop  van  die 
opvoering  van  Swanemeer  in  die  Staatsteater  wat 
uiteindelik  die  pragtige  bedrag  van  R8  000  wins 
opgelewer  het. 

By  dit  alles  was  die  kategese-onderrig  self  altyd 
vreugde  in  hierdie  gemeente  omdat  die  kategete 
ook  as  span  opgetree  het.  In  die  tyd  voordat  die 
kerk  sy  handboeke  gefinaliseer  het,  het  al  die  ka- 


Gesellige  teedrinkery  na  die  oggenderediens. 


'n  Foto  van  die  Kerkraad:  Februarie  1989. 

Finansiële  Kommissie  1989. 


Diakonale  Dienskomitee:  Februarie  1989. 


tegete  Sondag  vir  Sondag  na  die  kategese  ver- 
streke  is,  nog  'n  addisionele  halfuur  aan  toerus- 
ting  opgeoffer  om  die  volgende  Sondag  se  lesse 
voor  te  berei.  Dit  was  harde  werk,  maar  arbeid 
adel. 

'n  Gebeurtenis  op  die  materiële  terrein  wat  vir 
die  gemeente  'n  groot  onderneming  was,  was  die 
uiteindelike  bou  van  die  tweede  pastorie.  Die  wy- 
se  waarop  lidmate  hulle  kragte  en  tyd  en  geld 
aangebied  het,  was  vir  my  persoonlik  'n  openba- 
ring.  Met  'n  belegging  van  R50  000  kon  die  groot 
taak  aangepak  word.  uiteindelik  na  'n  jaar  se  har- 
de  werk  het  die  onderneming  om  as  eienaarbouer 
op  te  tree,  vrugte  afgewerp.  Want  in  een  jaar  is  'n 
addisionele  R50  000  ingesamel  en  geoffer  sodat 
daar  aan  die  einde  van  die  projek  net  R72  000 
uitstaande  was. 

Maar  die  wonderlikste  momente  was  egter  dié 
wat  op  geestelike  terrein  ervaar  is.  Die  eredienste 
wat  op  'n  stadium  so  goed  bygewoon  is  dat  die 
kerkgebou  te  klein  geword  het  en  die  mense  tot 
buite  die  trappies  moet  gaan  sit  het.  Alles  het  ge- 
bloei  en  gegroei  en  kon  die  erediens  die  loflied 
wees  van  'n  gemeente  wat  saam  gewerk  en  ge- 
dien  het. 

'n  Mens  kan  sekerlik  nog  baie  meer  oomblikke 
van  vreugde  opnoem.  Maar  alles  vind  sy  grootste 
hoogtepunt  as  jy  besef  dat  die  vooruitgang  van  'n 
gemeente  net  genade  is.  Want  ons  as  mense  is 


Pastorie  in  Berglaan. 


maar  net  instrumente  in  sy  Hand,  maar  God  Self 
is  die  Argitek.  Daarom  sal  die  belydenis  van  die 
feesvierende  gemeente  van  Pretoria-Noord  in  die 
jaar  1989  na  50  jaar  se  wonderlike  geskiedenis  net 
kan  wees: 

SOLI  DEO  GLORIA  - AAN  GOD  DIE  EER! 

Ouderling  Hennie  Fouchê,  tans  skriba  van  die 
gemeente,  het  die  volgende  aanvullende  brokkies 
geskiedenis  uit  die  kerkraad  se  notuleboeke  opge- 
teken: 

1.  Op  27  Februarie  1983  word  ds.  en  mev.  Roos  se 
40ste  jaar  in  die  bediening  feestelik  in  die  ge- 
meente  gevier. 

2.  Op  Sondag  28  Augustus  1983  word  die  50-ja- 
rige  bestaan  van  die  Bybel  in  Afrikaans  feeste- 
lik  gevier.  Die  prediker  by  die  geleentheid  was 
ds.  J.  Labuschagne  van  die  Bybelgenootskap. 

3.  Die  Nuwe  Vertaling  van  die  Bybel  word  op  10 
Junie  1984  deur  die  gemeente  in  gebruik  ge- 
neem. 

4.  Ds.  Willie  Roos  woon  cp  14  Februarie  1985  sy 
laaste  kerkraadsvergadering  by.  Sy  emiritaats- 
aanvaarding  vind  op  24  Februarie  plaas. 

(Vervolg  op  bladsy  19) 


Pastorie  in  Ben  Viljoenstraat. 


HIERDIE  BLADSY  GEBORG  DEUR:  BROEDER  EN  SUSTER  THEO  STEYN 

PROGRAM 

SATERDAG 

29  APRIL  1989 

1.  llhOO  - SAAMTREK 

2.  14h30  - BOOMPl  ANTING  OP  PARKEERTERREIN  DEUR: 

dii  A.J.  van  Staden,  W.J.  Roos,  prof.  S.J.  Prins 

dii  A.C.  Kuyper,  K.  Koning  en  br.  W.  Pretorius 

3.  15h00  - VOORBEREIDINGSDIENS 

ds.  A.J.  van  Staden 

GELOOFSBELYDENIS 

prof.  S.J.  Prins 

4.  16h30  - GROETE  EN  GELUKWENSE  NAMENS: 

4.1  Algemene  Kommissie 

ds.  J.C.  de  Lange 

4.2  Ring  van  Pretoria-Noord 

dr.  C.J.  Viljoen 

4.3  Nederduitse  Geref.  Kerk 

ds.  S.J.B.  van  Heerden 

4.4  Gereformeerde  Kerk 

ds.  N.  Ferreira 

5.  17h00  - Onthulling  van  Gedenkplaat 

ds.  J.C.  de  Lange 

6.  17h30  - Geskiedkundige  Vertelling 

prof.  A.D.  Pont 

7.  18h00  - ★ * GESELLIGHEIDSETE  * * 

SONDAG 

30  APRIL  1989 

1.  10h30  - Nagmaaldiens 

ds.  W.J.  Roos 

Nagmaaltafelbediening 

dii.  J.J.  du  Toit 

B.J.  Erasmus,  T.L.  Bothá,  N.M.  Wolmarans 

2.  12h30  - * * LIGTE  MIDDAGETE  * * 

3.  15h00  - Dankseggingsdiens 

dr.  D.J.C.  van  Wyk 

Doopbediening  dii.  K.  Koning  en  A.C.  Kuyper 

4.  16h00  - * ★ BEDANKINGS  ★ * 

SEREMONIEMEESTERS  TYDENS  DIE  NAWEEK  SE  FEESVIERINGS: 

dii.  A.C.  KUYPER  en  K.  KONING 

V 

y 

Vorige  predikante  saam  met  huidige  twee  predikante  en 
Voorsitter  van  Feeskomitee  tydens  boomplantgeleentheid. 


Regs:  Ds.  A.J.  van  Staden,  eerste  voltydse  predikant  van  ons 
gemeente,  plant  'n  boom  op  die  kerkterrein  tydens  die 
feesverrigtinge  op  Saterdag,  29  April  1989  - die  dag  waarop 
hy  sy  73ste  verjaarsdag  herdenk  het. 


Katkisante,  ná  geloofsbelydenisaflegging,  met  kategete  op  Saterdag,  29  April  1989. 


HIERDIE  BLADSY  GEBORG  DEUR:  BROEDER  EN  SUSTER  JOHAN  VOSLOO 

Die  preekstoel  met  'n  pragtige  ruiker  van 
anthyriums  en  angeliere  tydens  die 
feesverrigtinge. 


Inlas:  Nadat  hy  die  gedenkplaat  onthul  het, 
gee  ds.  J.C.  de  Lange,  skriba  van  die 
Algemene  Kommissie,  'n  handdruk  aan  br. 
Harrie  Bouwer,  wat  dit  ontwerp  en  geskenk 
het. 


Feesgangers  kom  uit  die  kerkgebou  na  afloop  van  die  Nagmaalviering  op  Sondag  30  April  1989. 

ONDERSTEUN  ONS  ADVERTEERDERS 


Boerebasaar,  Maart  1988.  Vir  'n  wyle  word  briek 
aangedraai  om  vir  'n  foto  te  poseer. 


5.  Ds.  K.  Koning  word  op  13  Maart  1986  as  mede- 
leraar  (saam  met  ds.  Kuyper)  beroep  en  in 
April  1986  in  die  gemeente  ontvang. 

Die  pastorie-gesin  trek  in  die  pas  voltooide 
nuwe  pastorie  in  Ben  Viljoenstraat  in. 

Enkele  gebeurtenisse  sedert  ds.  Koning  se 
bevestiging  is  onder  andere  die  volgende: 

5.1  Op  die  gemeentevergadering  van  26  Ok- 
tober  1986  word  besluit  dat  susters  as  dia- 
konesse  verkies  kan  word. 

5.2  Tydens  die  kerkraadsvergadering  van  12 
Februarie  1987  word  'n  komitee  onder 
voorsitterskap  van  br.  Wouter  Pretorius 
saamgestel  met  die  opdrag  om  die  50-jarige 
bestaansviering  van  die  gemeente  te  or- 
ganiseer.  Die  kerkraad  reël  op  'n  latere  ver- 
gadering  die  feesdatum  vir  29—30  April 
1989. 

5.3  Die  stigting  van  'n  Gemeentelike  Komitee 
word  op  12  November  1987  goedgekeur 
met  die  doel  om  alle  gemeentebedrywig- 
hede  te  koórdineer. 

Ds.  Koning  skryf  self  onder  andere  die 
volgende:  Op  Maandagaand  1 Februarie 
1988  begin  die  organisering  van  die  Diens- 
groep  vir  Bejaardes  onder  voorsitterskap 
van  die  diakens  se  voorsitter,  Herman 
Smit.  Deur  die  jaar  is  daar  beplan,  inligting 


Oom  Andries  van  der  Merwe,  wat  al  vir  soveel  jare  getroue 
diens  as  die  Gemeente  se  koster  lewer  en  sy  vrou,  tannie 
Hester  wat  hom  gereeld  bystaan. 


rondom  senior  lidmate  bekom  en  op  Sater- 
dag  5 November  1988  vind  'n  pragtige  ge- 
selligheid  met  senior  lidmate  plaas  met  as 
gaskunstenaar  Hessel  van  der  Walt. 

Sondagoggend  die  6de  November  word 
'n  spesiale  erediens  vir  die  senior  lidmate 
ook  gehou.  Vrydag  23  September  1988  vind 
'n  geslaagde  skaapbraaigeselligheid  plaas, 
gehou  deur  die  Kategete,  met  gaskunste- 
naar  Jammies  Jamneck. 

In  September  1988  word  ook  in  alle  ems 
georganiseer  rondom  die  stalletjies  by  die 
Monument  met  die  150-jarige  Groot  Trek- 
fees  10—16  Desember,  wat  'n  groot  sukses 
was  en  Rll  000  wins  bewerk  het." 

6.  Ouderling  Hennie  Fouchë  meld  ook  van  die 
Boerebasaar  in  die  gees  van  die  herdenking 
van  die  Groot  Trek  wat  einde  Maart  1988  op  die 
kerkterrein  gehou  is.  'n  Optog  bestaande  uit 
onder  andere  'n  ossewa  met  boere-orkes  en 
volkspelers  beweeg  deur  die  strate  van  Pre- 
toria-Noord  en  trek  groot  aandag. 

Saamgestel  deur  ouderling  Daan  Engelbrecht 


Gassprekers  tydens  die 
feesgeleentheid:  v.l.n.r.  prof.  A.D. 
Pont,  ds.  N.  Ferreira,  ds.  S.J.B.  van 
Heerden,  dr.  C.J.  Viljoen  en  ds.  J.C. 
de  Lange. 


HIERDIE  BLADSY  GEBORG  DEUR:  BROEDER  EN  SUSTER  CALLIE  VOIGT 

KATEGESE  VANAF  TOEKA  SE  jARE  TOT  NOU 


KATEGESELEIERS:  1939-1989 


Wordingsjare  (Sondagskole  binne  Pretoria- 

Noord): 

1.  Mev.  A.  v.  Aswegen  - hou  Sondagskool  in  haar 
huis  en  later  in  'n  sinkgeboutjie  bekend  as  die 
"Town  Hall"  (1921  en  in  die  jare  daarna). 

2.  Mnr.  Hurter  neem  oor  as  Hoof.  Die  Son- 
dagskool  loop  ongelukkig  dood. 

3.  Ouderling  Ben  Fouché  en  Nellie  van  Aswegen 
begin  weer  met  'n  Sondagskool. 

Wordingsjare  (Sondagskole  buite  Pretoria- 

Noord): 

1.  Hammanskraal  - Ouderling  Steenkamp 

2.  Rachel  de  Beerskool  - Ouderling  P.  Jacobs  en  J. 
Heath 

3.  Onderstepoort  - Ouderling  Swanepoel 

4.  Wonderboomlughawe  - Ouderling  Van  Emme- 
nis 

5.  Laerskool  Voortrekker-Eeufees  - Ouderlinge  L. 
Fouché  en  A.  Els 

6.  Grootvlei  - Ouderling  C.  Richter 

Nou  Kategese  in  ons  kerkgebou: 

1954:  Ds.  S.  Vermooten  - Superintendent 

van  Sondagskole 


1955: 

1956: 


1957-1963: 

1963- 1964: 

1964- 1969: 
1970-1971: 


1972: 


1973: 


1974: 


1975-1979: 

1980-1985: 

1986: 


1986-1987: 

1988-1989: 


Ds.  W.J.  Roos.  Sentralisasie  volg 
Ouderling  J.  v.d.  Westhuizen  - Kate- 
gesehoof 

Ouderling  P.  Cilliers  - Kategesehoof 
Ouderling  J.  du  Plessis  - Kategese- 
hoof 

Ouderling  C.  Voigt-  Kategesehoof 
Ouderlinge  D.  Swanepoel  en  J.  van 
der  Westhuizen  - Kategesehoofde 
Ouderling  J.  du  Plessis  - Kategese- 
hoof 

Ouderling  J.  v.d.  Westhuizen  - Kate- 
gesehoof 

Ouderling  A.  Combrinck  - Kategese- 
hoof 

Ouderling  Louis  Venter  - Kategese- 
hoof 

Ouderling  C.  Voigt  - Kategesehoof 
Ouderlinge  Rossouw  en  Ronnie  Vil- 
joen  - Kategesehoofde 
Ouderling  F.  du  Toit  - Kategesehoof 
Ouderling  D.  Malan  - Huidige  Kata- 
gesehoof 


Saamgestel  deur  Callie  Voigt 


DIE  EERSTE  HERVORMDE  SONDAGSKOOL 
IN  PRETORIA-NOORD 


Een  van  die  oudste  lidmate  van  ons  gemeente, 
mev.  Nellie  Bell,  onthou  nog  goed  van  die  tydperk 
voor  die  ontstaan  van  ons  gemeente. 

Volgens  haar  was  Pretoria-Noord  vroeër  meer 
Engels-  as  Afrikaans  - georiënteerd.  Vandaar  dat 
die  straatname  hoofsaaklik  Engels  was,  soos  by- 
voorbeeld  Commissioner,  Loveday,  Oxford,  ens. 
Mev.  Bell  se  ma,  mev.  Van  Aswegen,  het  haar  kin- 
ders  na  die  Methodiste  Sondagskool  gestuur, 
omdat  daar  nie  'n  Hervormde  Sondagskool  in  die 
omgewing  was  nie.  Een  van  die  vroeëre  baanbre- 
kers,  gewese  ouderling  Howard,  onthou  nog  goed 
hoe  lidmate  van  die  Afrikaanse  kerke  en  hulle 
kinders  met  donkiekarre  en  fietse  deur  die  Poort 
moes  ry  om  dienste  in  kerke  suid  van  die  Maga- 
liesberg  te  gaan  bywoon.  Mev.  Van  Aswegen  het 
egter,  toe  sy  elf  kinders  bymekaar  kon  maak  in 
1921,  'n  Sondagskool  in  haar  huis  begin.  Dokter 
Van  Broekhuizen  was  destyds  predikant  van  Pre- 
toria-Sentraal.  Hy  het  eenmaal  per  maand  'n  diens 
in  háár  huis  kom  hou.  Ongeveer  15  persone  het 
die  diens  bygewoon.  Namate  die  lidmate  meer 


geword  het,  is  die  sinkgeboutjie  wat  hulle  die 
"Town  Hall"  genoem  het,  gehuur. 

Die  sinkgeboutjie  het  gestaan  waar  die  rolbal- 


Die  sinkgeboutjie,  bekend  as  die  " Town  Hall"  waar  in  die 
wordingsjare  kerk  en  Sondagskool  gehou  is. 

en  tennisbane  vandag  is.  Party  lidmate  wou  nie  in 
die  geboutjie  kerk  hou  nie,  aangesien  daar  Sater- 
dagaande  in  gedans  is.  Daar  was  egter  nie  'n  alter- 
natiewe  plek  vir  die  diens  beskikbaar  nie.  Gewese 
ouderling  Howard  vertel  dat  lidmate  en  hulle  kin- 
ders  dikwels  vroeg  op  'n  Sondagoggend  met  be- 
sems  en  emmers  water  moes  afsit  na  die  saal  toe 
om  dit  in  so  'n  toestand  te  kry  dat  hulle  kerk  en 
Sondagskool  daar  kon  hou. 

Die  gemeente  was  aan  die  begin  baie  arm,  maar 
deur  die  toedoen  van  mev.  Van  Aswegen  is  die 
Sondagskoolkinders  in  1922  in  staat  gestel  om  die 
Kersboom  in  die  Du  Toitstraatkerk  by  te  woon. 

Aangesien  'n  sekere  mnr.  Hurter  van  mening 
was  dat  hy  die  administrasie  van  die  Sondagskool 
kon  bevorder,  het  hy  die  leisels  by  mev.  Van  As- 
wegen  oorgeneem,  maar  ongelukkig  het  die  Son- 
dagskool  die  daaropvolgende  jaar  (1923)  doodge- 
loop. 


Etlike  jare  later,  in  1931,  is  die  Sondagskool 
weer  deur  ouderling  Ben  Fouché  en  Nellie  van  As- 
wegen  begin.  Daar  was  toe  6 katkisante,  nl.  Nellie 
van  Aswegen,  Fanie  van  Aswegen,  Cornelius  van 
Aswegen,  Pietie  Coetzee,  Gideon  Kok  en  'n  Theu- 
nissen-meisie.  Hulle  is  in  die  huis  van  ouderling 
Herbst  gekatkiseer  en  later  in  dieselfde  huis  deur 
dr.  C.H.  Rautenbach  aangeneem.  Die  voorstelling 
het  in  Die  Moot  saam  met  ander  katkisante  plaas- 
gevind. 

In  die  volgende  jaar,  1932,  is  begin  om  Sondag- 
skoolpieknieke  te  hou,  wat  'n  jaarlikse  instelling 
geword  het.  Aanvanklik  het  al  die  kinders  die  dag 
saam  deurgebring,  maar  later  is  die  kleintjies  van 
die  groter  kinders  geskei  en  is  aparte  pieknieke 
gehou. 

Bydrae:  Mev.  N.  Fouché 

(Eggenote  van  wyle  Oudl.  Ben  Fouché) 


DIE  SONDAGSKOLE  VAN  ONS  GEMEENTE 


Soos  in  die  verlede,  speel  die  Sondagskool  van 
vandag  'n  baie  belangrike  rol  in  ons  gemeente- 
lewe. 

Dit  is  interessant  om  'n  terugblik  te  werp  oor 
die  afgelope  dertig  jaar. 

In  die  ou  sinkgebou  wat  gedien  het  as  kerk,  is 
die  gemeente  se  eerste  Sondagskool  gestig  in  1930 
met  'n  leerlingtal  van  23  en  'n  personeel  van  drie. 
Dit  sal  goed  wees  om  die  name  van  die  eerste 
baanbrekers  te  noem,  want  hulle  het  die  weg  ge- 
baan  vir  die  verdere  ontwikkeling  en  groei.  Broe- 
der  Ben  Fouché  was  die  eerste  superintendent  wat 
die  Sondagskool  beheer  het  met  mej.  Aletta 
Herbst  en  broeder  J.  v.d.  Merwe  as  sy  personeel- 
lede.  Ander  personeellede,  wat  ons  nie  kan  nalaat 
om  te  noem  nie  is  oom  Frikkie  Roets  en  oom  Hen- 
drik  van  Niekerk.  Oom  Frikkie  is  tans  woonagtig 
in  Stasiestraat  en  een  van  ons  dorp  se  oudste 
inwoners,  terwyl  oom  Hendrik  hom  nog  steeds 
wy  aan  die  opleiding  van  Katkisante. 

Broeder  Ben  Fouché  bly  superintendent  tot  on- 
geveer  1946  toe  die  leerlingtal  300  sterk  was  met  'n 
personeel  van  nege.  Ons  kan  aflei  dat  die  tydperk 
van  1930  tot  1946  kleurvol  was,  veral  as  in  aanmer- 
king  geneem  word  dat  die  Sondagskool  die  kern 
en  brandpunt  gevorm  het  van  die  gemeentelike 
lewe.  Met  die  organisering  van  tiekie-aande  en 
ander  funksies  het  dit  die  voortou  geneem  ten  op- 
sigte  van  die  insameling  van  fondse.  Die  Superin- 
tendent  en  dr.  Rautenbach,  destydse  leraar  van 
die  Gemeente  Noordelike  Pretoria  het  die  groei 
van  die  Sondagskool  versterk  en  verseker. 

Deur  die  jare  het  die  gemeente  se  ledetal  so  toe- 
geneem  dat  dit  naderhand  noodsaaklik  geword 
het  om  'n  Kerksaal  te  bou  in  ongeveer  die  jaar 


1936.  Hierdie  groei  het  voortgeduur  dat  die  leer- 
lingtal  van  ons  Sondagskool  vanaf  1946  aangewas 
het  tot  die  huidige  650  leerlinge  in  1960. 

Etlike  jare  gelede  was  dit  nie  meer  moontlik  om 
net  een  Sondagskool  te  hê  vir  al  die  kinders  nie.  In 
die  tyd  van  broeder  Jock  v.d.  Westhuizen  as  Su- 
perintendent  het  afstigting  vinnig  plaasgevind 
sodat  daar  tans  dertien  Sondagskole  in  ons  ge- 
meente  bestaan  met  sewe  en  veertig  personeel- 
lede.  Die  verste  Sondagskool  is  vyftien  myl  van 
die  Kerkgebou  af.  In  Pretoria-Noord  self  is  drie 


Wyle  ouderling  P.J.  Cilliers 

Sondagskole  met  'n  leerlingtal  wat  meer  is  as  die 
ander  tien  saam. 

Ons  huidige  predikant  Ds.  W.  Roos,  neem  'n 
leidende  rol  in  die  gesonde  bloei  van  die  Sondag- 
skool  in  sy  geheel.  Met  sy  hulp  en  bystand  en  die 
seën  van  die  Allerhoogste  sal  die  Sondagskole  van 


ons  gemeente  nog  sterker  groei.  Mag  dieselfde 
gesonde  bloei  van  vandag  een  en  twintig  jaar 
verder  nog  bestaan. 

Oudl.  P.J.  Cilliers  (Superintendent) 
(Gedenkprogram  1939  — 1960) 


50  GESEËNDE  KATEGESEJARE:  1939-1989 


In  die  beginjare  was  afstande  groot;  daar  mense 
wyd  verspreid  gewoon  het.  So  ook  was  Hervorm- 
de  predikante  min  en  gemeentes  dus  groot,  sover 
dit  oppervlakte  aanbetref.  Pretoria-Noord  Ge- 
meente  was  geen  uitsondering  nie.  So  vind  ons 
dan  in  die  Hervormde  Gemeente  van  Pretoria- 
Noord  aanvanklik  ongeveer  dertien  verskillende 
Sondagskole  te  wete  in  Grootvlei,  Witfontein, 
Wonderboom,  Pienaarsrivier,  Soutpan,  Ham- 
manskraal,  Onderstepoort,  Klipdrif  asook  by  vier 
skole. 

Vreeslik  uitgestrek  sou  u dadelik  wil  sê.  Was 
koordinasie  ooit  moontlik?  Ongelooflik,  maar  ds. 
W.J.  Roos  het  al  hierdie  Sondagskole  gereeld  be- 
soek.  Na  die  eredienste  het  hy  Sondae  gewoonlik 
een  of  twee  Sondagskole  om  die  beurt  besoek  en 
so  kontak  behou. 

Graag  meld  ons  ook  van  die  meelewing  m.b.t. 
die  Kategese  gedurende  die  sestigerjare.  Dit  was 
die  tyd  van  die  groen  handboekie  nl.  "Laat  My 
Lammers  Wei".  Kan  u dit  nog  onthou?  Tesame 
met  die  blou  boek  "Geloofsleer"  en  ons  Bybel  die 
volle  mondering  van  die  kategeet  dus. 

Die  personeel  was  altyd  wonderlike  mense  wat 
dit  besonder  geniet  het  om  met  kinders  besig  te 
wees  en  bowe  al  Sy  Woord  aan  hulle  te  verduide- 
lik. 

Jaarlikse  konserte  was  beplan  saam  met  perso- 
neel  waaraan  die  hele  massa  kinders  sover  moont- 
lik  moes  deelneem. 

Onder  andere  was  een  so  'n  konsert  aangebied 
in  Pretoria-Noord  Stadsaal  en  verskeie  ander  kon- 
serte  in  ons  eie  Catharina  Roossaal.  Opkomste  en 


Sommige  van  die  kategesehoofde  wat  oor  die  afgelope  50 
jaar  gedien  het. 


ondersteuning  was  altyd  pragtig,  want  ouers  kom 
mos  graag  na  hulle  eie  kleingoed  kyk.  Ook  was 
gereelde  jaarlikse  afsluitingsuitstappies  gereël  vir 
ons  kinders.  Ons  dink  aan  besoeke  na  die  plaas- 
like  Dieretuin  asook  die  Fonteinedal.  Hier  moet 
ons  noem  hoe  pragtig  die  gesindhede  en  vertroue 
was  tussen  personeel  en  kind.  Ons  dink  aan  die 
twee  grade-klassies  en  hul  "oude"  juffrouens  - 
Tannies  Marie  Viljoen  en  Adelaide  du  Toit  wat 
kaalvoet  saam  met  die  kleintjies  gespeel  het  en 
saam  poegaai,  plat  en  uitgeput  van  genot  op  moe- 
deraarde  bly  lê  het.  Ja  dit  was  altyd  'n  lekkerte,  die 
meelewing  met  kinders  en  personeel. 

So  wil  ons  ook  graag  in  herinnering  terugroep 
die  meelewing  gedurende  die  tagtigerjare: 

Uitgewerkte  en  beplande  lesgewing  aan  kate- 
gese  het  'n  besondere  belangrike  plek  gekry.  So 
was  bv.  elke  Sondag  lesleiding  aan  Kategete  na 
Kategese-klasse  gegee.  Lesinhoude  en  hulpmid- 
dels  is  bespreek.  Ook  is  besonder  aandag  gegee 
aan  die  professionele  en  opvoedkundige  metodes 
van  aanbieding  en  van  die  lesstruktuur.  Steeds 
word  getrag  om  vollediger  en  dieper  leiding  te  gee 
aan  die  kind  op  pad  na  sy  Skepper,  altyd  nog  die 
hoofdoelwit  met  Kategese.  Hulpmiddels  was  'n 
besondere  item  m.b.t.  lesaanbieding.  Kreatiwiteit 
van  die  personeel  was  nodig,  veral  daar  klasse  nie 
in  beplande  lokale  aangebied  kon  word  waar  alle 
moontlike  geriewe  is  nie. 

So  het  die  Kategese  dan  ook  self  gepoog  vir  die 
aanbou  van  eie  beplande  lokale.  'n  Reuse  projek 
was  onder  andere  aangepak.  Een  aand  se  aanbie- 
ding  van  "Swanemeer"  in  die  Staatsteater  van 
Pretoria  was  uitgekoop  deur  die  Kategese.  Alles 
onder  die  besielde  leiding  van  ds.  Kuyper.  Met 
die  hulp  van  Bo  en  harde  werk  was  alle  kaartjies 
verkoop  en  het  die  Kategese  etlike  duisende  rande 
verdien  vir  die  doel  om  later  eie  voorafbeplande 
lokale  te  mag  bou. 

Ook  was  in  hierdie  tyd  oorgegaan  tot  die  same- 
stelling  van  'n  Kategese-kommissie.  Dit  was 
grootliks  saamgestel  uit  die  geledere  van  belang- 
stellende  en  bekwame  ouderlinge.  Hulle  taak  was 
saamgevat;  die  toesig  en  opsig  van  die  Kategese. 
Die  arbeids-  en  belangstellingsveld  was  uitge- 
werk  en  die  funksionering  was  doeltreffend. 

Betrokkenheid  en  binding  met  Gemeente  en 
Kerkraad  het  'n  belangrike  prioriteit  gebly. 

Aan  die  begin  van  die  jaar  was  ouers  en  Kate- 
gese  saamgetrek  in  die  Kerkgebou  en  doelwitte  en 
andere  uitgespel  vir  die  res  van  die  jaar  waaraan 
ouer  en  kind  moes  saambou  en  werk. 

Vele  van  ons  Kerkraadslede  het  gedien  as  Kate- 
gete.  Ook  is  'n  program  saamgestel  waarvolgens 
ouderlinge  onder  andere  besoeke  kon  bring  aan 
Kategeseklasse  op  Sondae  om  so  hul  wykskinders 
verder  te  inspireer.  Verskeie  van  ons  getroue 
NHSV-dames  het  gereeld  op  die  kategetelys  ver- 
skyn.  'n  Besondere  voorbeeld  van  betrokkenheid 
en  belangstelling  ook  deur  hierdie  instansie.  Ook 
ons  jeug  speel  nog  altyd  'n  besondere  belangrike 
rol.  Hulle  belangstelling  as  kategete  is  nog  altyd 
besonder  waardeer. 

So  byvoorbeeld  het  die  Jeug  en  Kategese  die 
verversings  tydens  die  aanbieding  van  die  Jubi- 
leum  van  Ds.  en  mev.  Roos  met  onderskeiding  ge- 
organiseer  en  aangebied. 

Betrokkenheid  deur  samewerking  en  geloof  in 
ons  Algoeie  Skepper  was  en  is  nog  steeds  die  ba- 
sis  van  sukses  met  ons  Kategese. 

'n  Persoonlikheid  wat  ons  graag  wil  uitsonder 
gedurende  50  suksesvolle  Kategesejare  is  baie  be- 
slis  Connie  Benade.  Haar  voorbeeld  en  uitstaande 
leiding  en  deelname  sal  altyd  'n  besondere  sieraad 
bly. 

Kategese  was  deur  al  die  wonderlike  jare  van 
meelewe  'n  groot  lekkerte  en  voorreg.  Ja  dit  het  'n 
leefwyse  geword  om  vir  die  Skepper  en  Sy  kin- 
ders  van  diens  te  kon  wees. 

Dankie  vir  die  geleentheid  en  voorreg  om  'n 
klein  deeltjie  te  mag  hê  in  die  50  Jaar  Kategese  in 
die  Hervormde  Gemeente,  Ben  Viljoenstraat. 

A1  word  ek  'n  100  jaar  oud  sal  hierdie  voorreg 
met  Kategese  my  altyd  bybly  as  'n  besondere 
voorreg. 

50  Jaar  Kategese  - Waarlik,  GOD  is  GROOT  en 
GOED. 

Callie  Voigt 


SO  ONTHOU  EK  DIE 
SESTIGERJARE 

Dit  is  met  groot  dankbaarheid  dat  ek  terugkyk  op 
my  termyn  as  Sondagskoolhoof.  Die  Sondagskool 
het  gedurende  hierdie  jare  'n  baie  mooi  groei  be- 
leef.  Aan  die  begin  van  1963  was  daar  ongeveer 
250  kinders.  Dié  getal  het  gegroei  tot  sowat  400 
aan  die  einde  van  my  termyn. 

As  ek  so  deur  die  jare  terugdink,  onthou  ek  ook 
nog  al  die  personeellede  wat  my  in  dié  tyd  byge- 


staan  het.  Hulle  was  Connie  Benade,  Magriet  Jou- 
bert,  Susan  du  Toit,  Christine  Roos,  Flip  Bekker, 
Hendrik  Fouché,  Oudia  van  der  Merwe,  Fasti  van 
der  Merwe,  Elize  Viljoen,  Piet  Bouwer  en  Lenie  du 
Plessis. 

Ons  het  destyds  eenkeer  in  drie  maande  verga- 
dering  gehou.  Sulke  vergaderings  was  altyd  heel 
gesellig  omdat  dit  by  'n  personeellid  se  huis 
gehou  is  en  daar  gevolglik  'n  gesinsatmosfeer  ge- 
heers  het.  Na  die  vergaderings  is  altyd  tee,  koffie 
en  snoeperye  bedien. 

Ek  het  altyd  in  alle  erns  gepoog  om  verantwoor- 
delike  en  bekwame  personeel  te  werf.  Hulle  is 
aangemoedig  om  hulle  werk  deeglik  voor  te  berei 
en  met  die  grootste  liefde  en  sorgsaamheid  aan 
die  kinders  oor  te  dra.  Elke  Sondagskoolgeleent- 
heid  is  begin  met  die  sing  van  'n  psalm  of  'n  ge- 
sang  en  'n  gebed  en  ook  daarmee  afgesluit. 

Aan  die  einde  van  elke  jaar  het  ons  'n  keuse  aan 
die  kinders  gestel  om  'n  Bybelgeskiedenis-eksa- 
men  af  te  lê.  Die  grootste  deel  van  die  kinders  het 
aan  die  eksamen  deelgeneem  en  dit  ook  geslaag. 
Gedurende  die  jaarlikse  afsluiting  is  sertifikate 
aan  die  kinders  uitgereik  wat  die  eksamen  sukses- 
vol  afgelê  het.  Die  kinders  en  ouers  was  altyd  baie 
trots  op  die  verwerwing  van  hierdie  sertifikate  en 
dit  het  bygedra  tot  albei  groepe  se  lewendige  be- 
langstelling  in  die  Sondagskoollewe. 

Die  jaarlikse  afsluitingsfunksie  is  jaarliks  afge- 
wissel.  Die  een  jaar  was  dit  'n  piekniek  in  die  Fon- 
teinedal  en  die  ander  jaar  'n  geselligheid  by  die 
Kerksaal.  Geskenke  soos  Bybels,  psalm-gesange- 
boeke  asook  Christelike  lektuur  is  aan  die  kinders 
uitgedeel.  Die  heel  kleintjies  het  soms  'n  speel- 
dingetjie  ontvang. 

Daar  was  'n  staande  reëling  dat  alle  registers  na 
elke  Sondagskoolgeleentheid  aan  my  besorg 
word.  Ek  het  dan  gekontroleer  watter  kinders  nie 
die  Sondagskool  gereeld  besoek  nie  en  daardie 
gevalle  opgevolg  met  huisbesoek.  Met  sommige 
huisbesoeke  het  ek  teenspoed  op  die  lyf  geloop, 
maar  ander  ouers  het  dit  weer  waardeer  en  hulle 
kinders  ernstig  aangespreek.  Hierdie  reëling  het 
daartoe  bygedra  dat  die  kinders  oor  die  algemeen 
die  Sondagskool  gereeld  bygewoon  het  en  ook 
hulle  lesse  voortreflik  voorberei  het. 

Die  kinders  se  finansiële  bydrae  was  baie  goed. 
Tydens  die  jaarlikse  afsluitingsfunksies  is  al  die 
eetgoed  deur  die  kinders  self  bymekaar  gemaak 
en  die  ouers  het  ook  mildelik  bygedra.  Geen  geld 
is  hiervoor  uit  die  Sondagskool  se  fondse  geneem 
nie.  Kontantbydraes  is  geskenk  om  die  nodige 
Bybels,  psalm-gesangeboeke  en  speelgoed  aan  te 
koop. 

Dit  was  vir  my  'n  wonderlike  voorreg  en  bele- 
wenis  om  in  my  menslike  swakheid  die  opdrag 
van  Jesus  Christus  te  kon  gehoorsaam  en  uit  te  dra 

aan  ons  kinders:  "Laat  die  kindertjies  na  My  toe 
kom  en  verhinders  hulle  nie,  want  aan  sulkes  be- 
hoort  die  Koninkryk  van  die  Hemele." 

J.  du  Plessis 

KATEGESE  IN  1 989 

Ek  is  in  Augustus  1988  aangewys  as  Kategesehoof 
in  die  plek  van  ouderling  Frik  du  Toit. 

Op  daardie  stadium  was  daar  223  leerlinge  in 
die  kategeseklasse  met  24  in  die  finale  jaar-groep. 


Laasgenoemde  groep  het  by  die  skryf  hiervan 
reeds  belydenis  van  geloof  afgelê. 

As  kategesehoof  word  ek  bygestaan  deur  twin- 
tig  kategete  en  gerugsteun  deur  die  Katkisasie- 
kommissie  onder  voorsitterskap  van  ds.  A.C. 
Kuyper. 

Die  Kategete  het  gedurende  die  laaste  helfte  van 
1988  'n  gesinsaand  in  die  vorm  van  'n  skaapbraai 
gehou.  Die  gemeente  het  in  groot  getalle  opge- 
daag  en  ons  kan  met  trots  sê  dat  dit  'n  baie  suk- 
sesvolle  aand  was. 

Teen  die  einde  van  1988  het  daar  uit  die  katege- 
tevergadering  'n  beroep  op  die  kerkraad  gekom 


Kategesegroep  tot  en  met  standerd  drie:  Februarie  1989. 


Kategesegroep:  Standerd  vier  tot  standerd  sewe  - Februarie  1989. 


Senior  kategesegroep:  Februarie  1989. 


Kategete:  Februarie  1989. 


ONDERSFEUN  ONS  ADVERTEERDERS 


24 


om  meer  tyd  vir  kategese-onderrig  beskikbaar  te 
stel.  Tydens  die  laaste  gemeentevergadering  van 
die  jaar  is  daar  toe  gevolglik  besluit  dat  die  kate- 
geseklasse  vanaf  die  begin  van  1989  om  08h30  'n 
aanvang  sal  neem.  Hierdie  nuwe  reëling  om  die 
kategeseklasse  voor  die  erediens  te  hou,  het  tot 
gevolg  dat  daar  nou  34  in  plaas  van  net  22  Sondae 
tot  ons  beskikking  is  vir  kategesewerk.  Dit  stem 
ons  tot  groot  dankbaarheid  en  is  voorwaar  'n 
groot  verbetering.  Ons  sien  met  groot  verwagting 
uit  na  die  jare  wat  voorlê. 

Ouderling  David  Malan 

’N  HALF-EEU  VAN 
JEUGWERK 

Die  vraag  word  dikwels  gestel  of  jeugwerk  in  die 
kerk  nie  maar  'n  verkwisting  van  tyd  is  nie  en  of 
diegene  wat  hulle  hiermee  besig  hou,  nie  hulle 
tyd  en  kragte  baie  nuttiger  op  ander  terreine  van 
gemeentelike  werk  kan  aanwend  nie?  Daar  word 
dan  geredeneer  dat  dit  slegs  maar  'n  klein  persen- 
tasie  van  'n  gemeente  se  jongmense  is  wat  by  die 
jeugaktiwiteite  betrokke  raak  en  dat  die  meeste 
van  hulle  ook  net  belang  stel  wanner  daar  "lekker 
dinge"  soos  fliek,  uitstappies  of  toere  op  die  spys- 
kaart  is. 

Wanneer  'n  mens  terugkyk  oor  'n  tydperk  van 
vyftig  jaar,  kom  die  vraag  onwillekeurig  na  vore  of 
jeugwerk  in  die  Gemeente  van  Pretoria-Noord  nie 
ook  maar  tevergeefs  was  nie,  of  het  daar  werklike 
positiewe  bouwerk  tot  eer  van  God  plaasgevind? 
Dit  is  sekerlik  nie  vir  ons  as  mense  moontlik  om  'n 
oordeel  hieroor  uit  te  spreek  nie,  maar  'n  oorsig 
van  die  afgelope  vyftig  jaar  se  jeugwerk  gee  tog  'n 
aanduiding  van  die  gees  en  die  gesindheid  waar- 
in  dit  aangepak  is. 

Alhoewel  die  eerste  notuleboeke  van  ons  ge- 
meente  se  Jeugvereniging  nie  opgespoor  kan 
word  nie,  blyk  dit  tog  uit  ander  beskikbare  bron- 
ne  dat  daar  reeds  vroeg  in  die  gemeente  se  be- 
staan  met  jeugwerk  begin  is.  Op  4 Februarie  1940 
het  die  Kerkraad  al  besluit  dat  jeugdienste  in  die 
gemeente  gereël  sal  word.  Dit  is  ook  bekend  dat 
wyle  ouderling  Ben  Fouché  'n  leeue  aandeel  in  die 
ontstaan  en  ontwikkeling  van  ons  jeugvereniging 
gehad  het. 

Die  N.H.J.V.  soos  ons  dit  vandag  ken,  het  eers 
sy  beslag  gedurende  die  laaste  gedeelte  van  1953 
gekry.  Hieruit  moet  egter  nie  afgelei  word  dat 
jeugwerk  gedurende  die  vooraafgaande  jare  afge- 
skeep  is  nie.  Daar  is  trouens  talle  aanduidings  dat 
daar  ook  gedurende  hierdie  tydperk  baie  aandag 
aan  die  bearbeiding  van  die  gemeente  se  jong- 
mense  gegee  is. 


Toe  ds.  W.J.  Roos  in  1955  as  leraar  van  die  ge- 
meente  ontvang  is,  was  die  NHJV  reeds  goed 
gevestig.  Ouderling  Hansie  de  Beer,  latere  Hoof 
van  die  Hoërskool  Pretoria-Noord,  was  op  daardie 
stadium  die  jeugouderling,  terwyl  Dawid  Fouché, 
'n  seun  van  wyle  ouderling  Ben  Fouché,  die  voor- 
sitter  en  Nel  van  Wyk  die  sekretaresse  van  die 
NHJV  was. 

Gedurende  die  dertig  jaar  wat  ds  Roos  aan  die 
gemeente  verbonde  was,  was  hy  vir  'n  tyd  lank 
Ringsuperintendent  vir  Jeugwerk  en  ook  voorsit- 
ter  van  die  Raad  vir  Belydende  Jeug.  Benewens 
die  werk  wat  hy  in  breëre  kerkverband  ten  opsig- 
te  van  die  jeug  gedoen  het,  het  hy  ook  besondere 
aandag  aan  ons  eie  gemeente  se  jeug  geskenk. 

In  die  Feesalbum  wat  in  1980  uitgegee  is  om  die 
25  jaar  wat  ds  Roos  toe  aan  die  gemeente  verbon- 
de  was,  te  gedenk,  skryf  ouderling  Koos  van  der 
Merwe  soos  volg: 

"Gedurende  hierdie  tydperk  was  daar  nege 
Jeugouderlinge.  Van  hierdie  nege  het  ouderling 
Louis  Venter  asook  ouderling  J.  du  Plessis  die 
langste  as  Jeugouderlinge  gedien.  Gedurende 
dié  25  jaar  was  daar  vyftien  NHJV-voorsitters, 
waarvan  Hennie  Hough  die  huidige  voorsitter 
is.  Hennie  Fouché  het  die  amp  van  voorsitter 
vir  sewe  jaar  beklee  en  was  later  ook  Jeugouder- 
ling.  Deur  die  besielende  leiding  van  ds  Roos 
kry  ons  nege  oud-voorsitters  en  bestuurslede 
wat  Jeugouderlinge  geword  het.  Koos  van  der 
Merwe,  die  huidige  Jeugouderling  en  Johan 
Vegter,  die  Jeugouderling  by  die  Gemeente 
Witfontein  was  ook  onder  dié  nege." 

Benewens  die  name  wat  reeds  genoem  is,  het 
ouderlinge  Jock  van  der  Westhuizen,  Callie  Voigt, 
Jan  Willemse  en  Ronnie  Viljoen,  onder  andere  ook 
as  jeugouderlinge  gedurende  ds  Roos  se  eerste  25 
jaar  in  die  gemeente  gedien. 

Dit  blyk  verder  uit  die  gegewens  dat  drie  oud- 
voorsitters  van  die  Jeug  tot  die  bediening  toege- 
tree  het.  Hulle  is  ds  Johan  du  Toit,  dr  Gerrit  Velt- 


Die  bustoer  van  1971  is  'n  gebeurtenis  wat  diegene  wat  dit 
meegemaak  het,  altyd  sal  bybly.  Hier  laat  skater  wyle  Flip 
Bekker  'n  paar  toerlede  met  sy  vertellings. 

huysen,  wat  tans  Hoofredakteur  van  die  bekende 
dagblad  "Die  Transvaler"  is  en  dr  Steyn  Steene- 
kamp  wat  huidiglik  aan  die  RGN  verbonde  is. 

Onder  diegene  wat  ook  nog  Jeugvoorsitters  ge- 
durende  dié  tydperk  was,  is  Lourens  Jacobs,  Piet 
Groenewald,  Markus  Vorster,  Sarel  Peenze,  Eric 
Beyer,  Fanie  Vermaak,  Anton  Badenhorst  en  H.P. 
Kluever. 

In  dieselfde  tyd  was  daar  altesaam  18  jong 
dames  wat  as  Sekretaresses  van  die  NHJV  opge- 
tree  het.  Onder  hulle  is  daar  Nel  van  Wyk,  Connie 
Benade,  Annetjie  Booyse,  Annetjie  Heyneke, 
Christine  Roos,  Vasti  van  der  Merwe,  Marijke 
Rokebrand,  Rina  Honey,  Elize  Viljoen,  Susan  du 
Toit,  Ina  Bosch,  Annetjie  Fouché,  Adri  van  Rens- 
burg,  Lerina  Botha,  Ronél  Smit,  Hannie  Fouché, 
Anneke  Willemse  en  Ronnie  Pretorius. 

Toe  ds  Kuyper  hom  by  die  Gemeente  Pretoria- 
Noord  aangesluit  het,  is  hy  dadelik  by  Jeugwerk 
betrek.  Hy  het  sommer  gou  diep  spore  op  hierdie 
terrein  getrap  en  is  in  1981  as  Superintendent  vir 
Jeugwerk  vir  die  Ring  van  Pretoria-Noord  gekies. 
In  1982  kry  hy  nog  verdere  erkenning  vir  sy  be- 
trokkenheid  by  die  Kerk  se  jeugbeabeiding  toe  hy 
as  Voorsitter  van  die  Sentrale  Ringsjeugraad  van 
die  vier  Ringe  van  Pretoria  gekies  is.  Met  die  skryf 
van  hierdie  artikel  het  ds  Kuyper  nog  steeds  in 
albei  hoedanighede  gedien. 

Met  ds  Kuyper  se  aankoms  in  die  gemeente  was 
Koos  van  der  Merwe  die  Jeugouderling.  Hy  is  in 
1982  opgevolg  deur  Paul  van  Staden  wat  tot  in 
1984  as  Jeugouderling  gedien  het.  Ná  Paul  van 
Staden  word  Andries  Peenze  gekies  as  Jeugouder- 
ling.  Louis  du  Toit,  die  huidige  Jeugouderling  het 
gedurende  1987  by  Andries  Peenze  oorgeneem. 

Hennie  Hough  was  die  NHJV-voorsitter  en 
Tiana  Swarts  die  Sekretaresse  met  ds  Kuyper  se 
aankoms  in  die  gemeente.  Na  Hennie  Hough  was 
Frikkie  Jacobs,  Piet  Potgieter  en  Gerrie  Kemp  ook 
Jeugvoorsitters.  In  1987  word  'n  dame,  te  wete 
Elsabé  Bosch,  vir  die  eerste  keer  in  die  Gemeente 
Pretoria-Noord  se  geskiedenis  as  NHJV-voorsitter 


Die  NHJV-bestuur  en  'n  paar  lede  van  die  Jeugvereniging: 
Februarie  1989. 


verkies.  Die  jaar  daarna  is  dit  weer  'n  dame, 
naamlik  Hatri  Koops,  wat  Voorsitter  word. 

Die  Sekretaresses  wat  na  Tiana  Swarts  gedien 
het,  is  Gerda  du  Toit,  Hanlie  van  Rensburg,  An- 
netjie  Peenze,  Magdaleen  Koekemoer,  Nellie 
Kemp  en  Hatri  Koops.  In  1988  word  Willem  Brits 
as  Sekretaris  gekies. 

Tydens  'n  NHJV-vergadering  in  Februarie  is 
diaken  Casper  McDonald  as  die  Voorsitter  en  dia- 
ken  Hansie  van  der  Merwe  as  die  Sekretaris  vir 
1989  gekies.  Sewe  groepleiers,  t.w.  Ralph  van  der 
Merwe,  Sarel  Snyman,  Ansie  Botha,  Kobus 
Prinsloo,  Paula  van  der  Walt,  Susan  du  Toit  en 
Anna-Mart  Fouché  is  ook  aangewys. 

Wanneer  'n  mens  deur  die  ou  notuleboeke  blaai 
en  met  van  die  gewese  Jeugouderlinge,  Voorsit- 
ters  en  Sekretaresses  gesels,  kom  daar  baie  inte- 
ressante  gegewens  oor  die  aktwiteite  van  die  jeug 
deur  die  jare  na  vore.  Dit  sou  onmoontlik  wees  om 
al  die  gebeure  in  die  bestek  van  'n  kort  artikel 
soos  hierdie  weer  te  gee.  Een  aspek  wat  egter  soos 
'n  goue  draad  deur  al  die  jare  se  aktiwiteite  loop, 
is  die  rol  wat  die  Jeugvereniging  gespeel  het  om 
van  sorgvrye  jongmense  verantwoordelike  lid- 
mate  van  hulle  gemeentes  te  maak.  Nie  net  in  ons 
eie  gemeente  nie,  maar  ook  in  ander  gemeentes 
van  ons  Kerk  vervul  dit  'n  mens  met  trots  as  jy  van 
die  oud-jeuglede  van  Pretoria-Noord  raakloop 
wat  aktief  by  gemeente-aktiwiteite  betrokke  is, 
hetsy  as  ouderlinge,  diakens,  kategete  of  predi- 
kante. 

Waar  jongmense  bymekaar  is,  is  daar  altyd  die 
behoefte  aan  speletjies  en  ontspanning.  Dit  het  in 
Pretoria-Noord  ook  sy  plek  gehad,  maar  daar  is 
steeds  'n  gesonde  balans  gehandhaaf.  Pieknieks, 
toere,  konserte,  sportdae,  fliek  en  ander  ontspan- 
ning  was  altyd  deel  van  'n  groter  program  wat 
"vaste  voedsel"  soos  jeugsimposia,  Bybelvasvrae, 
Bybelstudie,  gewyde  sang,  sangkompetisies,  be- 
soeke  aan  kinderhuise,  tehuise  vir  bejaardes  en 
hospitale,  eredienste  en  jeugkampe  as  hoofbe- 
standdele  gehad  het. 

Dit  is  baie  moeilik  om  bepaalde  gebeurtenisse 
oor  'n  tydperk  van  vyftig  jaar  uit  te  sonder,  maar 
die  volgende  is  tog  gebeurtenisse  wat  'n  aandui- 
ding  gee  van  waarmee  die  Jeug  van  Pretoria- 
Noord  hulle  besig  gehou  en  waarin  hulle  uitge- 
munt  het: 

Die  Dawie  Fouchë-wisseltrofee  wat  op  die  spel 
is  in  die  intergemeentelike  Bybelvasvra-kompeti- 
sie  van  die  Ring  en  wat  in  1954  ingestel  is,  is  alte- 
saam  al  ses  keer  deur  die  NHJV  van  Pretoria- 
Noord  ingepalm  en  wel  in  die  jare  1956,  1960, 
1966,  1969, 1970  en  1971. 

Toe  daar  in  1970  'n  sangkompetisie  vir  die  Jeug 
van  die  Ring  ingestel  is,  maak  die  NHJV  van  Pre- 
toria-Noord  geskiedenis  deur  die  trofee  vir  die 

eerste  keer  in  sy  bestaan  in  te  palm.  In  1971  is  dit 
weer  sulke  tyd  en  Pretoria-Noord  word  weer  eens 
deur  die  beoordelaars  as  die  wenners  aangewys. 
Dit  beteken  dat  Pretoria-Noord  twee  jaar  agter- 
eenvolgens  in  altwee  die  belangrike  kompetisies 
wat  in  Ringsverband  aangebied  word,  naamlik 
die  Bybelvasvra-kompetisie  en  die  sangkompeti- 
sie,  met  die  louere  weggestap  het. 

Dit  wil  voorkom  asof  die  NHJV  van  Pretoria- 
Noord  deur  die  jare  besonderlik  geseën  was  met 
toneeltalent.  Verskeie  stukke,  waarvan  sommige 
selfs  saamgeflans  uit  eie  geledere,  is  op  die  planke 
gebring.  Die  beste  poging  was  waarskynlik  die 
"Rooi  Lêer",  wat  in  1962  deur  die  Jeug  onder  lei- 
ding  van  oudl.  Callie  Voigt  opgevoer  is.  Hierdie 
toneelstuk  is  twee  maal  in  Pretoria-Noord  opge- 
voer.  'n  Toer  is  selfs  onderneem  na  Delmas, 
Bronkhorstspruit,  Rustenburg  en  Nylstroom.  Dit 
is  ook  met  groot  sukses  in  Silverton  en  by  die 
SAP-kollege  opgevoer. 

Toe  die  Catharina  Roos-saal  in  gebruik  geneem 
is,  was  'n  toneelstuk  "As  Die  Nefie  Kom  Kuier", 
een  van  die  hoofdisse  op  die  program.  Hierdie 
stuk  is  die  betrokke  aand  met  groot  entoesiasme 
deur  die  gehoor  ontvang. 

Selfs  die  uitdaging  om  'n  konsert  met  'n  groep 
kunstenaars  onder  leiding  van  Charles  Doubell  in 
'n  saal  van  die  grootte  van  die  Pretoria-Noord 
Stadsaal  aan  te  bied,  was  vir  die  Jeug  van  Pretoria- 
Noord  nie  te  groot  nie.  Twee  maal  namekaar  het 
die  Jeug  hierdie  "waagstuk"  gedurende  die  laat 
sestiger-  en  begin  sewentigerjare  aangepak  en  is 
elke  keer  beloon  met  'n  pragtige  opkoms,  wat  ter- 
selfdertyd  ook  die  gemeente  se  koffers  kon  aanvul. 

Verskeie  ander  konserte  en  opvoerings  is  deur 
die  jare  aangebied.  Sommige  vir  fondsinsame- 
lingsdoeleindes  en  ander  net  sommer  vir  die  lek- 
ker  daarvan.  Ook  die  ernstiger  sy  het  sy  regmatige 
aandeel  gekry.  Hiervan  wek  die  Kerswydingspro- 
gramme  en  die  sing  van  Kersliedere  op  Oukers- 
aand  by  die  huise  van  gemeentelede  waarskynlik 
die  aangenaamste  herinneringe. 

'n  Artikel  soos  hierdie  sou  nooit  volledig  kon 


'n  Verteemvoordigende  groep  van  jeugouderlinge  wat  die 
afgelope  50  jaar  in  ons  Gemeente  gearbei  het. 

HIERDIE  BLADSY  GEBORG  DEUR:  SUSTER  NEELS  FO 


wees  sonder  om  ook  te  verwys  na  al  die  toere  en 
uitstappies  wat  die  Jeug  deur  die  jare  onderneem 
het  nie.  'n  Toer  wat  ek  persoonlik  nog  baie  goed 
kan  onthou,  is  die  bustoer  wat  in  Oktober  1971  na 
Oos-Transvaal  onderneem  is.  'n  Groep  van  60 
jongmense  en  'n  paar  gemeentelede  wat  nog  jonk 
van  gees  was,  het  elke  oomblik  van  hierdie 
naweektoer  in  die  oortreffende  trap  geniet.  Daar 
was  'n  noue  ontkoming  toe  die  bus  in  gietende 
reën  op  'n  grondpad  gegly  en  byna  oor  'n  afgrond 
gestort  het,  daar  was  teëspoed  in  die  vorm  van  'n 
papwiel,  daar  was  busstoot  in  die  modder  maar 
daar  was  ook  die  saamsing,  die  lekker  eet  en  die 
hoogtepunt  van  alles  - Boekevat  in  die  wonderlike 
natuur.  Hierdie  toer  het  nie  net  'n  besondere  sa- 
mehorigheidsgevoel  onder  die  toerlede  tot  gevolg 
gehad  nie,  maar  het  ook  baie  daartoe  bygedra  om 
ons  almal  nader  aan  ons  Skepper  te  bring. 

In  Oktober  1987  het  die  Jeug  weer  'n  bustoer  na 
die  Oos-Transvaalse  Laeveld  onderneem  en  ter- 
selfdertyd  ook  die  Fanie  Botha-voetslaanpad  aan- 
gedurf.  Gedurende  Oktober  1988  is  daar  weer 
koers  ingeslaan  na  die  Laeveld.  Hierdie  keer  is 
daar  'n  besoek  gebring  aan  'n  wildplaas. 

Die  Jeug  van  Pretoria-Noord  het  deur  die  jare 
egter  ook  altyd  gedink  aan  diegene  in  die  ge- 
meenskap  wat  nie  dieselfde  voorregte  as  hulle 
geniet  nie.  Daar  is  groot  vreugde  geput  uit  be- 
soeke  aan  tehuise  vir  bejaardes  wanneer  daar 
heerlik  spontaan  konsert  gehou  is  en  lekkernye 
aan  die  bejaardes  uitgedeel  is.  Dit  was  lekker  om 
die  vreugde  op  kindergesiggies  te  sien  wanneer 
besoeke  aan  kindersale  in  hospitale  gebring  is. 
Hoeveel  bevrediging  is  daar  nie  gekry  uit  'n  be- 
soek  aan  die  Tutela-bewaarskool  nie,  wanneer 
hierdie  kindertjies  skielik  uit  'n  onverwagte  oord 
soveel  aandag  ontvang? 

Dan  was  daar  natuurlik  ook  die  noodsaaklike 
kattekwaad  wat  deur  die  jare  deel  geword  het  van 
ons  Jeug  se  aktiwiteite.  'n  Baie  verbaasde  jeugou- 
derling  is  een  Saterdagoggend  vroeg  deur  voorne- 
mende  kopers  wat  sy  huis  wou  besigtig,  wakker- 
geklop.  Dit  het  later  geblyk  dat  'n  klompie  Jeug- 
lede  wat  die  vorige  aand  'n  Voortrekkerkamp  gaan 
aanval  het,  besluit  het  om  sy  huis  gedurende  die 
nag  in  die  mark  te  sit  deur  'n  "te  koop"-bordjie 
teen  sy  tuinhekkie  aan  te  bring.  Volgens  dié  jeug- 
ouderling  het  dit  nogal  heelwat  verduideliking 
van  sy  kant  af  gekos  om  die  baie  teleurgestelde 
kopers  te  oortuig  dat  sy  huis  beslis  nie  te  koop 
was  nie! 

Een  mooi  lente-aand  het  die  manne  van  die 
Jeugvereniging  besluit  dat  die  dames  van  die 
Jeugvereniging  elkeen  'n  mooi  bos  lenteblomme 
verdien.  Nadat  'n  paar  parke  en  'n  klompie  ge- 
meentelede  se  tuine  besoek  is,  is  die  "oes"  byme- 
kaargebring,  netjies  verdeel  en  gedurende  die  nag 
op  elke  dame  se  voorstoep  afgelewer! 

Die  grootste  onnutsigheid  het  egter  gewoonlik 
by  jeugkampe  plaasgevind.  Menige  kampganger 
het  al  in  die  oggend  in  sy  bed  onder  die  blote  he- 
mel  wakker  geword  nadat  sy  bed,  terwyl  hy  ge- 
slaap  het,  uit  die  slaapsaal  na  buite  gedra  is.  In  'n 
ander  geval  is  'n  jeuglid  wat  besonder  vas  geslaap 
het,  se  bed  met  toue  aan  die  balke  opgehys.  Hy  is 
sowat  'n  meter  en  'n  half  opgehys  en  sy  bed  aan 
die  balke  vasgemaak.  Die  volgende  oggend  toe  hy 
wakker  word,  het  dit  baie  mooipraat  van  sy  kant 
gekos  voordat  sy  bed  weer  veilig  op  moeder  aarde 
terug  was. 

By  'n  geleentheid  soos  hierdie  dink  'n  mens  ook 
met  dank  terug  aan  die  besondere  bydraes  wat  op 
verskillende  maniere  deur  ouers,  predikante, 
vriende,  NHSV,  gemeentelede  en  kerkraadslede 
gelewer  is.  Die  vervoer  van  lede  na  byeenkomste 
en  kampe,  die  verkoop  van  kaartjies,  die  skenking 
van  'n  verskeidenheid  benodigdhede  vanaf  'n 
pappot  tot  'n  snoekertafel,  die  hulp  met  film-  en 
skyfievertonings,  die  beskikbaarstelling  van  ge- 


riewe  vir  vergaderings  en  gesellighede  en  die  ge- 
duldige  verdra  van  die  jongmense  se  kattekwaad, 
is  maar  enkele  voorbeelde  van  die  bydraes  wat 
deur  die  jare  die  jeug  toegeval  het.  'n  Voorbeeld 
van  die  oop  hand  wat  daar  ten  opsigte  van  jeug- 
werk  bestaan  het,  is  die  "besie"  wat  daardie  ou 
groot  jeugvriend,  oom  John  Sutherland,  gereeld 
aan  ons  NHJV  geskenk  het,  selfs  lank  nadat  hy  nie 
meer  in  ons  gemeente  woonagtig  was  nie. 

Dit  was  dan  'n  kykie  in  die  aktiwiteite  van  die 
Jeug  van  Pretoria-Noord  oor  'n  tydperk  van  50 
jaar.  Wanneer  'n  mens  só  terugkyk,  besef  jy  dat  al- 
les  net  bereik  kon  word  deur  Genade  van  Bo.  Dit 
wat  op  die  jeugakker  van  die  Gemeente  Pretoria- 
Noord  bereik  is,  was  nie  die  werk  van  mensehan- 
de  nie.  Ons  dank  Hom  egter  vir  die  begeerte  wat 
Hy  in  menseharte  gee  om  in  Sy  wingerd  werk- 
saam  te  kan  wees! 

Hennie  Fouché 


NEDERDUITSCH  HERVORMDE 
SUSTERSVERENIGING  - PRETORIA-NOORD 

1940-1989 


Op  22  Mei  1940  is  die  Nederduitsch  Hervormde 
Sustersvereniging  van  ons  Kerk  in  Pretoria,  in  die 
Eendrachtskoolsaal  gestig,  met  mev.  M.R.  Oost- 
huizen  as  Voorsitster.  In  September  1940  is  ons 
eie  N.H.S.V.-tak  Pretoria-Noord  onder  leiding 
van  mev.  ds.  C.S.  van  H.  Steenekamp  gestig. 

Mev.  E.  Fouché  het  as  eerste  voorsitster  en  mev. 
N.  Jordaan  as  eerste  sekretaresse  met  'n  klein 
groepie  dames  - ongeveer  10  lede  - begin.  Aan 
ywer  en  planne  het  dit  nie  ontbreek  nie.  Die  gees 
was  reg,  daarom  het  die  N.H.S.V.  spoedig  'n  le- 
wenskragtige  Sustersvereniging  geword  en  was 
hulle  'n  ware  steunpilaar  van  die  gemeente.  Al- 
hoewel  die  N.H.S.V.  hierdie  jaar  49  jaar  bestaan, 
staan  die  N.H.S.V.  nie  los  van  die  gemeente  nie. 
Met  blydskap  en  dankbaarheid  teenoor  die  He- 
melse  Vader  vier  ons  N.H.S.V.  saam  met  die  ge- 
meente  die  50-jarige  bestaan. 

Ds.  A.J.  van  Staden  word  in  1944  as  predikant 
van  hierdie  gemeente  bevestig.  In  Desember  1945 
is  ds.  en  mev.  Van  Staden  in  hierdie  gemeente  ge- 
troud  - mev.  van  Staden  was  'n  dogter  van  die 
gemeente.  Haar  vader  was  oom  Attie  Snyman  ook 
'n  bekende  in  die  gemeente.  Sy  het  die  leiding  in 
1946  geneem  en  as  jong  predikantsvrou  het  sy  in 
moeilike  jare  gearbei  - tydens  oorlogstyd  en  daar- 
na.  As  gevolg  van  die  oorlog  en  verstedeliking 
was  die  mense  arm.  Ds.  en  mev.  Van  Staden  het 
daarom  met  ywer  gewerk  en  self  baie  opofferings 

gemaak.  Behuising  was  moeilik  bekombaar  en 
wanneer  daar  gebou  moes  word,  is  daar  lank 
gewag  vir  die  verkryging  van  'n  permit.  Die  ge- 
meente  het  eers  'n  kamer  bekom  waar  Ds.  en  mev. 
Van  Staden  geloseer  het,  aan  huis  van  oom  Hans 
van  der  Merwe.  Later  het  die  gemeente  'n  huis  ge- 
huur.  Ds.  en  mev.  Van  Staden  se  eerste  kind  is 
hier  gebore,  vandag  self  'n  predikant-  ds.  G.J.  van 
Staden  van  Koedoesrand.  Dr  A.J.G.  Oosthuizen 
het  hom  gedoop. 

Almal  het  saam  swaar  gekry  en  as  gevolg  daar- 
van  kon  die  N.H.S.V.  nie  funksies  aanbied  nie, 
maar  hulle  het  al  hulle  kragte  ingespan  om  van  ba- 
saars  en  ander  gemeentefunksies  'n  sukses  te 
maak.  Dames  het  vrywillige  bydraes  gegee,  wat 
gehelp  het  dat  verpligtinge  aan  die  N.H.S.V.- 
hoofbestuur  nagekom  kon  word.  Die  N.H.S.V.  het 
onderneem  om  by  te  dra  vir  die  bou  van  die  pas- 
torie.  Die  waardevolste  diens  wat  deur  die 
N.H.S.V.  gelewer  was  - op  daardie  stadium  die 
belangrikste  - was  in  die  vorm  van  welsyndienste, 
klere  en  selfs  bystand  by  bevallings. 

Die  N.H.S.V.  het  uit  twee  afdelings  bestaan, 
naamlik  Pretoria-Noord  en  Wolmer.  Ds.  en  mev. 
Van  Staden  het  baie  aangename  herinneringe  aan 
Pretoria-Noord  Gemeente,  veral  die  meelewend- 
heid  en  lojaliteit  teenoor  die  Pastorie. 

In  Februarie  1949  verwelkom  die  gemeente  'n 
nuwe  predikantspaar,  ds.  en  mev.  S.  Vermooten. 


ONDERSTEUN  ONS  ADVERTEERDERS 


Onder  mev.  Vermooten  se  leiding  is  daar  baie 
vermag.  Vanaf  1950  word  daar  in  die  wyke  hard 
gewerk  vir  die  boufonds  van  die  nuwe  kerkgebou, 
'n  groot  mylpaal  in  die  geskiedenis  van  enige  ge- 
meente.  In  1952  besluit  die  N.H.S.V.  dat  hulle 
graag  verantwoordelik  wil  wees  vir  die  aankoop 
van  die  kerkmeubels.  Elke  susterslid  in  die  ge- 
meente  was  gevra  vir  'n  bydrae  van  'n  halfkroon 
(25  sent)  vir  hierdie  saak.  Mev.  Issie  Velthuysen 
was  elke  maand  verantwoordelik  vir  die  insame- 
ling  van  die  bydraes.  In  September  1954  het  die 
kerk  se  inwyding  plaasgevind. 

Vir  ekstra  fondsinsameling  was  daar  deur  die 
susters  pannekoek  gebak  wat  mev.  Vermooten 
aan  bioskoopgangers  vir  'n  tiekie  (2|  sent)  ver- 
koop  het  tydens  pouse. 

Ds.  en  mev.  Vermooten  het  die  voorreg  gehad 
om  in  die  nuwe  pastorie  in  te  trek.  Mev.  Vermoo- 


Tydens  die  Kothuismark  wat  teen  die  einde  van  1987  gehou 
is,  is  'n  feestelike  atmosfeer  geskep  deur  van  woonwaens  as 
stalletjies  gebruik  te  maak. 


ten  is  ook  hier  oorlede,  maar  is  uit  die  Bosman- 
straat  N.G.  Kerk  begrawe  omdat  ons  kerkgebou  te 
klein  sou  wees  vir  al  die  mense.  Mev.  Roos  het  die 
volgede  van  mev.  Vermooten  geskryf:  "Swaar  was 
die  dag  toe  verneem  is  van  die  afsterwe  van  mev. 
Vermooten.  Met  geboë  hoofde  het  ook  die 
N.H.S.V.  by  haar  graf  gestaan.  Graag  wil  ons  met 
dankbare  herinneringe  terugdink  aan  alles  wat  sy 
gedoen  het." 

Sedert  Junie  1955  tot  Februarie  1985  was  dit  ds. 
en  mev.  W.J.  Roos  saam  met  hulle  vier  kinders, 
Christine,  Koos,  Erika  en  Willien  se  voorreg  om  in 
hierdie  gemeente  te  kon  dien.  Vir  30  jaar  het  mev. 
Roos  as  voorsitster  en  later  mede-voorsitster  lei- 
ding  gegee  aan  die  N.H.S.V.  Pretoria-Noord. 
Saam  met  die  N.H.S.V.-lede  kon  sy  werk  in  be- 
lang  van  die  gemeente  en  kerk  om  so  die  leuse  van 
die  Vereniging  "Wees  'n  Seën"  uit  te  leef. 

Om  soveel  moontlik  van  die  susters  in  'n  groot 
gemeente,  1700  lidmate,  te  kan  betrek  is  daar  oor- 
gegaan  tot  die  stigting  van  subtakke  in  Pretoria- 
Noord,  asook  in  die  volgende  wyke,  Klipfontein, 
Haakdoring,  Petronella,  Grootvlei,  Hammans- 
kraal,  Pienaarsrivierskema,  Wonderboom  Lug- 
hawe  (Staatsdorp)  en  Annlin.  Gereeld  was  maan- 
delikse  vergaderings  gehou,  selfs  op  'n  Saterdag- 
middag  om  die  werkende  vrou  te  betrek. 

Die  N.H.S.V.  het  baie  opofferinge  gemaak  en 
het  hard  gewerk  vir  verskillende  sake.  Behalwe  vir 
die  kontantbydraes  wat  maandeliks  van  elke  sus- 
ter  in  die  gemeente  ingesamel  moes  word,  was  dit 
nodig  om  op  ander  maniere  ook  fondse  te  bekom. 
Daar  is  besluit  op  spyseniering  en  was  Pretoria- 
Noord  ook  die  eerste  tak  en  enigste  welsynsorga- 
nisasie  in  Pretoria  wat  op  hierdie  manier  geld  in- 
gesamel  het.  Dit  was  harde  werk,  soms  twee  spy- 


'n  Groepie  NHSV-lede  tydens  'n  algemene  vergadering  met  die  tema:  "Uit  Toendertyd'' . 

senierings  op  een  dag,  maar  met  baie  goeie  re- 
sultate.  Spyseniering  per  kop  was  75c  en  later  is 
dit  verhoog  na  Rl,20  per  kop.  Belangrike  spyse- 
nierings  was  die  opening  van  die  Datsunfabriek, 
Pelindaba  en  die  ou  Landdroskantoor  langs  die 
biblioteek.  A1  die  gebak  vir  spysenierings  en 
funksies  was  aanvanklik  eers  by  die  pastorie  ge- 
doen.  Nadat  die  N.H.S.V.  die  ou  kerksaaltjie  ver- 
groot  het  en  'n  kombuis  aangebou  is,  het  dit  mak- 
liker  gegaan  met  die  voorbereiding  van  gebak  vir 
spysenierings  en  funksies.  Na  jare  is  die  saaltjie 
gesloop  en  is  die  huidige  groot  en  gerieflike  kerk- 
saal  van  R45  000  - wat  na  mev.  Kitty  Roos  ver- 
noem  is  - opgerig.  Die  N.H.S.V.  het  die  eerste  ge- 
hoortoestel  in  die  kerk  laat  installeer.  R8  000  is  ook 
ingesamel  vir  die  vergroting  van  die  bestaande 
kerkorrel.  Die  pastorie-erf  in  Berglaan  is  toe  ook 
aangekoop.  Deur  spysenering,  basaars,  straattafels 
en  wyksfunksies  kon  al  hierdie  en  nog  baie  meer 
bereik  word.  Alhoewel  daar  hard  gewerk  is,  is 
daar  ook  bande  van  vriendskap  en  gebondenheid 
met  mekaar  gesmee. 

Die  N.H.S.V.  het  op  verskillende  terreine  be- 
trokke  geraak  en  is  daar  verskillende  komitees  ge- 
kies  om  die  werk  beter  te  organiseer.  Komitees  vir 
Bejaardesorg,  Nuwe  Intrekkers,  Jeug,  Voorraad, 
Diakonie  en  Barmhartigheidsdiens  is  geskep. 
Maar  buite  die  gemeente  word  daar  geldelik  en 
fisies  ook  bydraes  gelewer.  Voorbeelde  hiervan  is 
die  Kerk  se  verskillende  inrigtings,  naamlik  die  Te 
Huise  vir  Bejaardes,  Kinderhuise,  Huis  de  la  Rey 
vir  ongehude  moeders,  ens. 

In  1971  word  mev.  C.E.  Roos  aangestel  as  maat- 
skaplike  werker  by  die  Monument-tehuise  en  was 
sy  ook  die  eerste  Superintendente  van  die  Emily 
Hobhouse  Monument  Tehuis  in  Capital  Park. 
Soos  ons  almal  vir  mev.  Roos  ken,  lê  die  saak  van 
die  Bejaardes  haar  na  aan  die  hart  en  het  sy  haar 
werk  by  die  Tehuise  met  die  grootste  liefde  en 
deernis  verrig.  Maar  steeds  het  sy  haar  plig  teen- 
oor  Pretoria-Noord  N.H.S.V.-tak  met  ywer  nage- 
kom. 

In  1960  word  prof.  S.J.  Prins  hier  bevestig  as 
medeleraar  saam  met  sy  gesin,  mev.  Prins,  hulle 
seun  Fransie  (7  jaar)  en  dogter  Riana  (2  jaar).  Mev. 
Prins  en  mev.  Roos  het  om  die  beurt  die  maande- 
likse  vergaderings  behartig,  maar  elkeen  was  ook 
verantwoordelik  vir  'n  subtak,  mev.  Prins  was 
verantwoordelik  vir  die  Petronellatak.  Funksies  is 
gesamentlik  deur  mev.  Roos  en  mev.  Prins  aange- 
pak.  In  1963  is  Prof.  Prins  aangestel  as  lektor  by 
die  Universiteit  van  Suid-Afrika. 

In  1981  word  ds.  en  mev.  A.C.  Kuyper  bevestig 
as  predikantspaar  en  het  hulle  die  voorreg  om  nog 
hier  as  predikantspaar  te  arbei.  Tot  en  met  1985 
het  mev.  Roos  en  mev.  Kuyper  om  die  beurt  ge- 
dien  as  voorsitster  van  die  N.H.S.V.  Onder  mev. 


Kuyper  se  leiding  was  daar  die  volgende  hoogte- 
punte  wat  uitgelig  kan  word,  'n  vergadering  met 
die  tema  "Uit  Toendertyd"  wat  almal  baie  geniet 
het. 

By  die  "Kothuismark"  was  daar  vir  die  eerste 
keer  van  karavane  gebruik  gemaak  as  stalletjies 
wat  'n  feestelike  atmosfeer  geskep  het. 

Aan  die  einde  van  1988  het  die  N.H.S.V.  se  af- 
sluiting  vir  die  jaar  die  vorm  van  'n  Bybelete  aan- 
geneem.  Die  Bybelete  was  in  die  saal  aangebied 
op  'n  eg  tradisionele  wyse  en  'n  spyskaart  in  He- 
breeus  so  reg  uit  die  ou-Israelitiese  tydperk.  Mev. 
Kuyper  beoefen  haar  eie  beroep  as  mediese 
dokter,  maar  steeds  is  dit  vir  haar  nie  te  veel  om 
nog  haar  gewig  by  die  N.H.S.V.  se  werksaamhede 
in  te  gooi  nie. 

Ds.  en  mev.  K.  Koning,  Elanda  (10  jaar)  en  Jaco 
(7  jaar)  word  in  April  1986  bevestig  as  pastorie-ge- 
sin.  Saam  met  ds.  en  mev.  Kuyper  word  die  ge- 
meente,  maar  veral  die  Hemelse  Vader  gedien.  As 
gevolg  van  die  druk  van  die  buitewêreld,  sank- 
sies,  die  stryd  op  ons  grense,  terrorisme  en  finan- 
siële  omstandighede  in  ons  land  het  finansiële 
druk  na  al  die  sektore  deurgesypel,  selfs  na  die 
kerk.  Ons  eie  gemeente  het  finansiële  probleme, 
maar  dit  moet  ons  as  gelowiges  nie  weg  laat  dryf 
van  mekaar  nie.  Ons  moet  hande  neem  en  saam 
staan  teen  hierdie  probleem.  Soos  deur  die  jare 
kom  die  N.H.S.V.  hier  weer  na  vore  en  word  daar 
elke  jaar  deur  die  N.H.S.V.  'n  bedrag  oorbetaal 
aan  die  Kerkraad.  Van  al  die  Susterslede  word  'n 
vrywillige  bedrag  gevra  wat  maandeliks  deur  die 
Diakens  ingesamel  word.  Hierdeur  word  die 
N.H.S.V.  in  staat  gestel  om  al  hulle  verpligtinge 
teenoor  die  Hoofbestuur  van  die  N.H.S.V.,  die 
Gemeente,  Kerkraad  en  baie  ander  verskillende 
instansies  - Bejaardesorg,  ons  Kerk  se  verskillen- 
de  Tehuise,  blindes,  dowes,  dwelm-  en  alko- 
holverslaafdes,  Bybelverspreiding,  Transvaler  se 
Kersfeesfonds  ens.  - na  te  kom.  'n  Ander  doel  van 
die  N.H.S.V.  is  om  ons  vroue  te  verryk  met  op- 
voedkundige  praatjies  en  demonstrasies  by  hulle 


Die  NHSV-stalletjie  wat  die  tweede  prys  verower  het 
tydens  die  Groot  Trek-fees  by  die  Voortrekkermonument. 

maandvergaderings,  hierdeur  kan  ons  as  vroue 
ons  Gemeente,  Gemeenskap  en  Land  met  vreugde 
dien. 

Uit  'n  bewuswording  van  leemtes  het  ons  Kerk 
begin  met  die  Diakonale  Diensgroepe  wat  op  ver- 
skillende  maniere  diens  lewer  aan  die  Gemeente 
en  Gemeenskap.  Verlede  jaar  (1988)  het  ons  eie 
Gemeente  begin  met  die  Diensgroep  vir  Bejaar- 
des.  Die  gemeentelede,  Kerkraad  en  soos  altyd 
N.H.S.V.-lede  het  kragte  bymekaar  gesit  om  hier- 
van  'n  sukses  te  maak  en  vorentoe  die  pad  vir 
ander  Diensgroepe  oop  te  maak.  Die  Diensgroep 
vir  Bejaardes  het  baie  planne.  In  die  jaar  1989  gaan 
daar  vir  ons  Bejaardes  'n  toer  na  die  Wildtuin  ge- 
reël  word,  nadat  ons  verlede  jaar  met  die  Kersete 
'n  spesiale  aanbieding  ontvang  het  vir  so  'n  toer, 
deur  die  bekende  sanger,  Hessel  van  der  Walt. 

Groot  dank  aan  al  die  Susters-lede  van  die  afge- 
lope  50  jaar  vir  al  die  harde  werk  en  opofferings 
van  u en  u gesinne  om  die  heerlike  werk  van  die 
Kerk  te  kan  verrig.  Dankie  vir  'n  vereniging  soos 
die  N.H.S.V.,  waar  ons  as  vroue  saam  kan  werk, 
maar  ook  ons  self  verryk  en  heerlik  ontspan. 

Ons  grootste  dank  aan  ons  Hemelse  Vader  vir 
die  voorreg  om  Hom  te  kan  dien  deur  'n  Vereni- 


ging,  'n  Gemeente  en  'n  Kerk,  die  Nederduitsch 
Hervormde  Kerk  van  Afrika.  Heer  dankie  vir  die 
onverdiende  seën  dat  ons  U hier  vir  50-jaar  kon 
dien,  neem  ons  hand  en  lei  ons  op  die  pad  wat 
nog  voorlê.  Bied  aan  ons  die  liefde  om  mekaar  te 
dien,  ons  kerk  te  dien,  ons  land  te  dien  maar  bo- 
wenal  U te  dien. 

God  belowe  nie  'n  wolkelose  hemel 
'n  Blombedekte  pad  ons  lewe  lank; 

God  belowe  nie  sonskyn  sonder  reën, 

Vreugde  sonder  verdriet, 

Vrede  sonder  pyn. 

God  belowe  nie  geen  teenspoed  of  versoeking 
Hy  sê  nie  dat  ons  nie  menige  las  sal  dra  nie, 

God  het  wel  belowe: 
krag  vir  elke  dag, 
rus  vir  die  arbeider, 
lig  vir  die  pad, 
genade  in  versoeking, 
hulp  van  omhoog, 
onfeilbare  troos, 
onbeperkte  liefde. 

Saamgestel  deur  Magda  Koning 

Gewese  en  huidige  NHSV-lede  oor  vyf  dekades:  Februarie  1989. 

Oordenking  van  Ds.  Koning 

EN  NOU  . ..  DIE TOEKOMS! 


Efesiërs  4:12 

“Sy  doel  daarmee  was  om  die  geloivige  toe  te  rus  vir 
hulle  diens  en  vir  die  opbou  van  die  liggaam  van 
Christus." 

Gemeeentelike  Voortbestaan 

Gaan  die  Nederduitsch  Hervormde  Gemeente 
Pretoria-Noord  nog  'n  vyftig  jaar  vorentoe  hê  om 
haar  honderdjarige  bestaan  te  mag  vier?  Of  is  dit 
'n  verregaande  vraag?  Die  Here  se  weë  is  tog  on- 
naspeurlik! 

Maar  die  Here  se  weë  is  wel  duidelik  rondom 
die  voortbestaan  van  'n  gemeente.  Hy,  as  Hoof 
van  die  gemeente  sal  regeer,  lei  en  bewaar  deur  sy 
Woord  onder  die  kragtige  werking  van  die  Heilige 
Gees.  Hy  sal  mense  steeds  roep  tot  geloof  en  tot 
lidmaatskap  van  die  gemeente.  En  Hy  sal  herders 
en  leraars  daar  stel  om  in  die  gemeente  te  arbei. 

En  met  dit  alles  het  Jesus  'n  doel  waaraan  die 
gemeente  moet  beantwoord,  vir  hul  kant  van 
voortbestaan,  soos  wat  sy  doel  die  afgelope  vyftig 
jaar  was.  En  die  doel  is,  om  die  gelowiges  toe  te 
rus  vir  hulle  diens  en  vir  die  opbou  van  die  ge- 
meente  in  geheel. 


Elke  lidmaat  in  die  gemeente  word  vir  sy  wê- 
reldse  taak  opgelei  en  toegerus.  Geen  lidmaat  is 
bekwaam  gebore  vir  sy  roepingstaak  as  gelowige 
christen  en  medewerker  in  die  gemeente,  nie  in 
die  verlede  nie  en  ook  nie  in  die  toekoms  nie. 

Die  toekomstige  doel  vir  voortbestaan  van  die 
gemeente  sal  steeds  draai  rondom  die  lidmate  wat 
sorgdra  dat  hul  toegerus  word  en  die  predikante 
dat  hulle  toerus  met  die  grootste  toewyding. 

Want  toerusting  lei  alleen  tot  die  groei  van  vol- 
waardige  kennis  oor  die  genadegawe  wat  Chris- 
tus  my  gegee  het,  en  hoe  dit  in  diens  van  die  ge- 
meente  uitgeleef  word;  tot  betrokkenheid,  meele- 
wing,  geloofsgehoorsaamheid  en  offervaardig- 
heid;  tot  die  bewustheid  van  my  roepingstaak;  tot 
die  voortbou  van  die  gemeente;  tot  'n  saamstaan 
in  geloofsoorgawe  teenoor  die  Here,  Jesus  Chris- 
tus. 

Die  gemeente  se  geheel  funksionerings-bestaan 
sal  dus  elke  dag  getoets  moet  word  teenoor  dié 
doel. 

Ds.  K.  Koning 


Ds.  Klaas  Koning  en  mev  Magda  Koning  by  hulle  kinders  Elanda  en  Jaco. 

